
**Ծանոթության վարժություն «Ես եմ»**

* Աչքերի փոխարեն նկարեք այն, ինչ սիրում եք տեսնել։
* Ականջների փոխարեն նկարեք այն, ինչ սիրում եք լսել։
* Քթի փոխարեն նկարեք այն, ինչից սիրում եք հոտ քաշել։
* Բերանի փոխարեն գրեք բառեր, որոնք հաճախ եք օգտագործում։
* Մազերի փոխարեն նկարեք այն եղանակը, որն ավելի շատ հավանում։
* Սրտի փոխարեն նկարեք սիրելի իր, անձ, կամ երևույթ։



**Դաս 1․ Օժանդակ նյութ 1․1**

**Հարցաթերթ «Ո՞վ եմ ես» Դաս 1․ Օժանդակ նյութ 1․1**

Ստորև ներկայացված են քսան համարակալված դատարկ տողեր։ Խնդրում ենք տալ քսան պատասխան «Ո՞վ եմ ես» պարզ հարցին։ Պարզապես տվեք քսան տարբեր պատասխան այս հարցին։ Պատասխանեք այնպես, կարծես պատասխանները տալիս եք ինքներդ ձեզ, այլ ոչ թե մեկ ուրիշին։ Պատասխանները գրեք այն հերթականությամբ, որ հերթականությամբ գալիս են ձեր մտքին։ Մի անհանգստացեք տրամաբանության կամ «կարևորության» մասին։ Վարժությունը պետք է կատարել բավականին արագ, քանի որ դրա համար ունեք ընդամենը 12 րոպե։

1.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

19.

20.

Մի անհանգստացեք, եթե չհասցնեք 12 րոպեի ընթացքում 20 պատասխան տալ։

**Դաս 1․ Օժանդակ նյութ 1․1**

**«Ես» հասկացություն**

**Ռեֆլեկսիա**

Ո՞ր գործոններն են ձևավորում ձեր ինքնությունը:

————————————————————————————————————————————————————————————————————————————————————————————————————————————————————————————————————————————————————————

Ձեր ինքնության ո՞ր մասերն եք ընտրում ինքներդ:

————————————————————————————————————————————————————————————————————————————————————————————————————————————————————————————————————————————————————————

Ձեր ինքնության ո՞ր մասն է, ըստ ձեզ, պայմանավորված ուրիշներով, հասարակությամբ կամ պատահականությամբ:

————————————————————————————————————————————————————————————————————————————————————————————————————————————————————————————————————————————————————————

Ո՞ւմ կարծիքն ու համոզմունքներն են ամենամեծ ազդեցությունն ունեցել այն բանի վրա, թե դուք ինչ կարծիք ունեք ձեր իսկ ինքնության մասին:

————————————————————————————————————————————————————————————————————————————————————————————————————————————————————————————————————————————————————————

Ձեր ինքնության ո՞ր կողմերն եք գաղտնի պահում, որպեսզի ընդունված լինեք (շրջապատում)։ Ձեր ինքնության ո՞ր կողմերն եք պատրաստ փոխելու, որպեսզի համապատասխանեք շրջապատի պահանջներին:

————————————————————————————————————————————————————————————————————————————————————————————————————————————————————————————————————————————————————————

**Դաս 1․ Օժանդակ նյութ 1.2 (Տեղեկատվություն)**

**Նախապաշարմունքներ, կարծրատիպեր, խտրականություն և ճնշում**

**Նախապաշարմունք**․ Մարդկանց նկատմամբ ունեցած բացասական կամ դրական զգացմունքներ ելնելով որոշակի սոցիալական խմբի նրանց պատկանելությունից։ Այն գիտակցված կամ չգիտակցված վերաբերմունք է մարդկանց մի ամբողջ խմբի և դրա առանձին անդամների նկատմամբ։ Այն ներառում է խմբի անդամների գնահատականները, ինչպես նաև հույզերը, որոնք առաջանում են այդ խմբի անդամների մասին մտածելիս կամ նրանց հետ շփվելիս։ Որպես կանոն, բացասական վերաբերմունքն ունի գենդերային, էթնիկական, կրոնական, սոցիալ-տնտեսական և մշակութային ուղղվածություն։ (Օրինակ՝ «Դուք չեք կարող վստահել գնչուներին/հրեաներին/ սևամորթներին»։ Նախապաշարմունքը կարող է արտահայտվել հակակրանքի, զայրույթի, վախի, զզվանքի, տհաճության և նույնիսկ ատելության տեսքով։ Երբ նախապաշարմունք ունեցող անձն ունի իշխանություն (հեղինակություն) և այն օգտագործում է որոշակի խմբի պատկանելության պատճառով անձին հնարավորություններից, ռեսուրսներից կամ դրանցից օգտվելու հնարավորությունից զրկելու նպատակով, ապա նա խտրականություն է կիրառում։

**Կարծրատիպեր.** Պատկերացումներ մարդկանց մի ամբողջ խմբի մասին՝ առանց հաշվի առնելու նրանց անհատական տարբերությունները։ Դրանք նկարագրում են տարբեր խմբերի անդամների առանձնահատկությունները, բնորոշ գծերն ու վարքագիծը։ Կարծրատիպերը վիրավորական ընդհանրացումներ են (առանց որևէ փաստական հիմքի կամ առանց խմբի անդամներին ճանաչելու), որոնք պարզեցնում են մեր հասարակության մեջ բազմազանությունը նկարագրելու և պատկերացնելու եղանակը։ Օրինակ՝ «բոլոր գնչուները/հրեաները/սևամորթները ծույլ են»։ Ողջ հասարակության մեջ ձևավորվել են կարծրատիպեր և նախապաշարմունքներ ոչ սպիտակամորթ մարդկանց, կանանց, տարեցների, հաշմանդամություն ունեցող անձանց, ԼԳԲՏ համայնքի, ՁԻԱՀ-ով հիվանդների և այլոց վերաբերյալ։ Բացասական կարծրատիպերը սովորաբար ասոցացվում են անապահով փոքրամասնությունների հետ։ Այդուհանդերձ, բացասական կարծրատիպերը հաճախ կարող են լինել նաև գովասանական (օրինակ՝ նրանք պարզապես ամեն ինչ վերցնում են երկրից և ոչինչ չունեն տալու, բացի, թերևս, իրենց երաժշտությունից)։ Սակայն, նույնիսկ դրական կարծրատիպերը կարող են ունենալ բացասական ազդեցություն, պարզապես այն պատճառով, որ դրանք լայն ընդհանրացումներ են։ Օրինակ՝ չինացիները լավ են մաթեմատիկայից։

**Խտրականությունը** կարող է արտահայտվել տարբեր ձևերով, այդ թվում՝ ռասիզմ, սեքսիզմ, հետերոսեքսիզմ, էյբլիզմ (կարողություններով պայմանավորված խտրականու­թյուն), էյջիզմ (տարիքով պայմանավորված խտրականություն) և այլն։ Խոսքը վերաբերում է մարդկանց հետ այլ կերպ վարվելուն հիմնականում այն պատճառով, որ նրանք պատկանում են որոշակի սոցիալական խմբի։ Խտրականության բազմաթիվ դրսևորումներ, որոնք համեմատաբար պակաս հեղինակություն ունեցող սոցիալական խմբի նկատմամբ անընդհատ կիրառվում են ավելի զորեղ սոցիալական խմբի կողմից, ժամանակի ընթացքում խորանում են, և արդյունքում մի խումբ մարդիկ հայտնվում են ճնշված վիճակում։ Խտրականություն կարող է առաջանալ միջանձնային հարաբերու­թյուններում, սակայն այն կարող է դրսևորվել նաև ինստիտուցիոնալ և մշակութային մակարդակներում։ **Ուղղակի խտրականություն** առաջանում է այն ժամանակ, երբ անձին թույլ չի տրվում օգտվել իրավունքներից կամ նրան վերաբերվում են այլ կերպ, քան ուրիշներին՝ ելնելով մարդկանց որևէ խմբի կամ կատեգորիայի նրանց պատկանելությունից։ **Անուղղակի խտրականություն** դրսևորվում է այն դեպքում, երբ որևէ չափանիշ, միջոց կամ ընթացակարգ սահմանվում է ակնհայտորեն չեզոք ձևով, բայց իրականում հանգեցնում է անհատների և խմբերի միջև անհավասարության։ Օրինակ՝ ըստ ամենայնի տեղին կլինի ռուս երեխաների ուսուցումը սկզբնական շրջանում առանձին դասարաններում կազմակերպելը՝ օգնելու նրանց հաղթահարել լեզվական արգելքները, երբ ուսուցման լեզուն նրանց մայրենի լեզուն չէ։ Այդուհանդերձ, եթե նրանց ուսուցման ընթացքում օգտագործվում է ցածր մակարդակի ուսումնական ծրագիր, ապա դա անուղղակի խտրականություն է։ Այն նորմը կամ մեթոդիկան, որը նախատեսում է, որ լեզվական դժվարություններ ունեցող բոլոր երեխաները պետք է առանձնացված ուսումնառություն ստանան, ըստ էության չեզոք է։ Այդուհանդերձ, եթե դրանից տուժում են միայն գնչու երեխաները և արժանանում պակաս բարենպաստ վերաբերմունքի, քան մյուս երեխաները, ովքեր ստիպված չեն հաճախել առանձին դասերի, ապա դա անուղղակի խտրականություն է։

**Կառուցվածքային** **խտրականությունը** պայմանավորված է հասարակության մեջ ընդհանուր ռեսուրսների անհավասարաչափ բաշխվածությամբ, ինչպես նաև այն փաստով, որ հասարակության կառույցները նպաստում են նման անհավասարությունների պահպանմանը։ Կարծրատիպերը և նախապաշարմունքները ազդում են վարքագծի վրա, ինչն էլ իր հերթին ազդում է կարծրատիպերի և նախապաշարմունքների վրա**։**

**Ճնշումը** հասարակական հեղինակություն ունեցող մարդկանց մի խմբի կողմից մարդկանց մեկ այլ խմբի համակարգված հպատակեցումն է, որի արդյունքում խմբերից մեկը մյուսի նկատմամբ առավելություն է ստանում, որը պահպանվում է հասարակական համոզմունքներով և գործելակերպով։ Քանի որ մեր հասարակության մեջ ճնշումն ինստիտուցիոնալացված է, թիրախային խմբի անդամները հավատում են այդ ուղերձներին և ընդունում ճնշումը։ Երբ թիրախային խմբի անդամները հավատում են իրենց ներշնչած՝ իրենց մասին կարծրատիպերին, նրանք հակված են լինում ընդունելու և այդ կերպ խորացնելու կարծրատիպերը, որոնք ամրապնդում են նախապաշարմունքը և պահպանում այդ ցիկլը։ Օրինակ՝ աղջիկները, ովքեր կարծում են, որ *չեն կարող* ուժեղ լինել մաթեմատիկայից կամ բնագիտությունից (տղաները պարզապես ավելի լավ են) կամ աղքատ ուսանողները, ովքեր կարծում են, որ չեն համապատասխանում խորացված դասընթացներին մասնակցության պահանջներին։ **Ներքին ճնշվածությունը** հատուկ չէ խմբին և կարող է ազդել տարբեր ժողովրդագրական խմբերի պատկանող աշակերտների վրա (դաս, սեռ, ռասա, էթնիկ ծագում, տարիք և այլն)։

Նախապաշարմունքների, կարծրատիպերի և խտրականության միջև կապի օրինակներ անցյալում և ներկայում․

* Հարավային Աֆրիկայում ապարտհեյդն (ռասայական զատում) առաջացել է ոչ սպիտակամորթ մարդկանց նկատմամբ նախապաշարմունքից․ իբր իրենք ցածր են սպիտակամորթ մարդկանցից (զուտ նրանց մաշկի գույնից ելնելով) և, հետևաբար, չունեն քվեարկելու իրավունք, պետք է ապրեն առանձին համայնքներով և չեն կարող օգտվել միևնույն հասարակական օբյեկտներից (սանհանգույցներ, ռեստորաններ և այլն), ինչ սպիտակամորթները։
* Բուլինգը, որը դրսևորվում է այն երեխաների նկատմամբ, ովքեր այլ կերպ են հագնվում, չեն կրում վերջին շքեղ կոշիկները, հագուստը կամ պարզապես այն պատճառով, որ նրանք այլ տեսք ունեն («թույն» տեսք չունեն)։
* Իսլամաֆոբիան, հակասեմիտիզմն ու հոմոֆոբիան նախապաշարմունքների, կարծրատիպերի և խտրականության ժամանակակից դրսևորումներ են։

*Ծանոթագրություն․* Նախապաշարմունքները, կարծրատիպերն ու խտրականությունը կարող են փոխանցվել նուրբ ուղերձներով և մեթոդներով։ Օրինակ՝ ֆիլմերի միջոցով, որտեղ տղամարդիկ ներկայացվում են որպես հերոսներ, իսկ կանայք՝ որպես նրանց օգնականներ կամ ավելի թույլ էակներ։ Մանկական գրքերի միջոցով, որտեղ այլ մշակույթները ներկայացվում են բացասական երանգներով (ասիացիները՝ որպես «շեղաչք», ինչպես նշվում է Դր․ Սյուսի «Եթե ես կառավարեի կենդանաբանական այգին» գրքում): Այդուհանդերձ, այս օրինակների վրա ուշադրություն կարելի է հրավիրել ուսուցողական նպատակներով։

**Նախապաշարմունքների, կարծրատիպերի և խտրականության/ռասիզմի ազդեցությունը**

Կարծրատիպերն ու նախապաշարմունքներն ազդում են այլոց նկատմամբ մեր արձագանքի վրա։ Մենք կարող ենք որոշել, որ «տարեցներն անգործունակ են», «ավելորդ քաշ ունեցող մարդիկ պատասխանատվությամբ չեն ընտրում իրենց սննդակարգը», «գաղթականների որոշակի խումբ միշտ գողանում է»։ Այս խմբերի նկատմամբ մեր վարքագիծը պայմանավորված է որևէ հիմք չունեցող այս համոզմունքներով։ Այս համոզմունքները հանգեցնում են նախապաշարմունքների, որոնք արտահայտվում են զայրույթի, վախի, հակակրանքի և նույնիսկ ատելության տեսքով։ Մեր ներկայիս փոխկապակցված աշխարհում ձևավորվում են ատելության խմբեր, որոնք հանգեցնում են միմյանց նկատմամբ բռնության։ Երբ մենք հաստատում ենք մեր մասին բացասական կարծրատիպերը, դա ազդում է նաև սեփական վարքի վրա։ Օրինակ՝ հետազոտությունները բացահայտել են աշխատանքի արդյունավետության անկում մշակութային կարծրատիպերի իմացության պատճառով։ Մի հետազոտությամբ պարզվել է (Սպենսեր, Սթիլի, Քուին, 1999 թ․), որ երբ կանանց հիշեցնում էին այն (ոչ ճշմարիտ) կարծրատիպի մասին, թե իբր «Կանայք վատ են մաթեմատիկայից», նրանք ավելի վատ էին լուծում մաթեմատիկայի թեստերը, քան այն ժամանակ, երբ նրանց այդ կարծրատիպի մասին չէին հիշեցնում։ Ուսումնասիրությունները ցույց են տվել, որ կարծրատիպերն ու նախապաշարմունքներն ազդում են մարդկանց վրա մի քանի առումներով, ներառյալ կարիերայի ընտրությունը, աշխատանքային փորձը և նրանց վճարվող գումարը։

Խտրականությունը նաև սոցիալական խնդիր է, քանի որ այն արտահայտվում է տարբեր ձևերով, որոնք բացասաբար են անդրադառնում մեծ թվով մարդկանց վրա։ Բացահայտ ռասիստական մոտեցումներն ու պրակտիկան ավելի մեծ ազդեցություններ են թողնում հասարակության վրա, ինչպես օրինակ՝ եկամուտների անհավասարությունը, աշխատանքի հնարավորությունների բացերը, և ազդում են հասարակության կենսագործունեության բազմաթիվ կողմերի վրա՝ սկսած առողջական վիճակի ցուցանիշներից կամ նույնիսկ կյանքի սպասվող տևողությունից մինչև ժողովրդավարական սկզբունքները։ Ավելի մեծ ազդեցությունն այն է, որ այդ գործելակերպն ու մոտեցումները պահպանում են այդ անբարենպաստ պայմանների, աղքատության և սոցիալական անհավասարության շրջափուլը՝ հանգեցնելով պակաս համախմբված հասարակությունների, սոցիալական լարվածության և ագրեսիվ իրավի­ճակների։ Համայնքներն առաջ չեն շարժվում դինամիկ և ստեղծարար հասարա­կություններ դառնալու ուղղությամբ։ Կորոնավիրուսի ազդեցությունը մարգինալացված և սոցիալապես անապահով խմբերի վրա ռասայական և սոցիալ-տնտեսական առումով խտրական քաղաքականության և սոցիալական անհավասարությունների մասին խիստ հիշեցումն է։ Արդյունքում, այս խմբերի շրջանում մահացությունների ցուցանիշը շատ ավելի բարձր էր, քան մյուս արտոնյալ խմբերում, որը պայմանավորված էր առողջապահական ծառայություններից օգտվելու անհավասար հնարավորությամբ։

Ներառական կրթություն իրականացնող մանկավարժների համար շատ կարևոր է հաշվի առնել ամբողջ վերը նշվածը՝ միաժամանակ մտածելով փոքր երեխաների մասին: Նրանք հաճախ ընդօրինակում են մեծահասակների տեսակետներն ու գաղափարները և կարող են խտրականություն դրսևորել (դու չես կարող խաղալ մեզ հետ, որովհետև չես կարող խոսել մեզ պես) և ներքին ճնշվածություն («Ես չեմ կարող խաղալ այս խաղալիքներով, քանի որ ես այստեղից չեմ»): Դժվար չէ գնահատել նման փորձառությունների ազդեցությունը երեխաների երկու խմբերի վրա:

**Դաս 1․ Օժանդակ նյութ 1.3 (Վարժություն 1.3)**

**Չգիտակցված կանխակալություն**

**Կանխակալության կառավարում**

**Սցենար 1**․

Մանկավարժների չգիտակցված կանխակալության և դրա արդյունքում փոքրամասնությունների խմբի պատկանող աշակերտների ցածր առաջադիմության, նրանց չափից շատ նախատելու վերաբերյալ քննարկման ընթացքում դպրոցի աշխատակիցը պոռթկում է․ «Ես ռասիստ չեմ։ Ես բոլորին նույն կերպ եմ վերաբերվում։ Ինձ համար միևնույն է՝ աշակերտներս սև են, սպիտակ, մանուշակագույն, թե կանաչ, նրանք բոլորն էլ հավասար հնարավորություններ ունեն իմ դասարանում»։ Արդյո՞ք բոլոր աշակերտներին «նույն կերպ» վերաբերվելը նշանակում է «արդար լինել»։

Ինչու՞ են փոքրամասնությունների խմբի աշակերտներին շատ նախատում։ Ինչու՞ է նրանց առաջադիմությունը ցածր։

Վերլուծեք դեպքի սցենարը և քննարկեք պնդումները, կանխակալ կարծիքները։ Առաջարկեք իրավիճակին արձագանքելու եղանակներ։

**Մտորեք այս հարցերի շուրջ**

* Ի՞նչն է այս զգացումների պատճառ դառնում։
* Ինչու՞ եմ այդպես զգում։
* Արդյո՞ք ես այդպես կվարվեի, եթե դա մեկ ուրիշը լիներ․․․։
* Ի՞նչ ԳԻՏԵՄ (գիտելիք, իրազեկություն)։
* Որո՞նք են իմ արժեքները (հարգանք, արդարություն, փոխհարաբերություններ)։ Որո՞նք են հարգանքի, հավասարության, արդարության վերաբերյալ իմ տեսակետները, և արդյո՞ք այդ զգացումները համապատասխանում են դրանց։
* Որքանո՞վ է վարքս համապատասխանում իմ արժեքներին։

**Սցենար 2**․ Ուսուցիչը ներկայացնում է երրորդ դասարանի ծրագրի առաջիկա բաժինը ընտանիքի մասին, որտեղ քննարկվելու են տարբեր տիպի ընտանիքներ, այդ թվում՝ որդեգրող ծնողները, տարբեր ռասաների պատկանող ծնողները, խնամատար ծնողները, տատիկներն ու պապիկները որպես հիմնական ծնողներ, նույն սեռի ծնողներ և այլն։ Ծնողներից մեկը լուրջ մտահոգություն է հայտնում․ «Երեխաներն այնքան անմեղ են, և նրանք չեն նկատում այդ տարբերությունները։ Ի՞նչ կարիք կա նրանց հաղորդել մտքեր, որոնց նրանք պատրաստ չեն, և ավելի վատթարացնել իրավիճակը»։

**Մտորեք այս հարցերի շուրջ**

* Ի՞նչն է այս զգացումների պատճառ դառնում։
* Ինչու՞ եմ այդպես զգում։
* Արդյո՞ք ես այդպես կվարվեի, եթե դա մեկ ուրիշը լիներ․․․։
* Ի՞նչ ԳԻՏԵՄ (գիտելիք, իրազեկություն)։
* Որո՞նք են իմ արժեքները (հարգանք, արդարություն, փոխհարաբերություններ)։ Որո՞նք են հարգանքի, հավասարության, արդարության վերաբերյալ իմ տեսակետները, և արդյո՞ք այդ զգացումները համապատասխանում են դրանց։

Որքանո՞վ է վարքս համապատասխանում իմ արժեքներին։

**Սցենար 3.** Դիտարկեք ուսուցիչներից մեկի ասածը․ «Իմ կարծիքով, դա ճիշտ է, հատկապես այն անձանց դեպքում, ովքեր «ամենախելացիներից» չեն։ Նրանք կյանքի հմտությունների կարիք ունեն։ Նրանք պետք է հմտություններ ձեռք բերեն, որպեսզի կարողանան օգնել մյուսներին այն ոլորտներում, որտեղ նրանք, գուցե, այնքան էլ լավ արդյունք ցույց չեն տալիս»։

Ո՞ւմ նկատի ունի նա որպես «ոչ ամենախելացիներ»։ Արդյո՞ք մասնակիցներն այդպես են մտածում իրենց դպրոցի աշակերտների որոշ խմբերի մասին՝ նրանց հետ դասարանում/դպրոցում խնդիրների առջև կանգնելու պատճառով։ Արդյո՞ք նրանց մոտ տարբեր սպասելիքներ են ձևավորվում մի երեխայից, ով լավ չի խոսում տվյալ լեզվով, ի տարբերություն մեկ ուրիշի, ով լավ է տիրապետում լեզվին։ Թե՞ հաշմանդամություն ունեցող երեխա է։

**Մտորեք այս հարցերի շուրջ**

* Ի՞նչն է այս զգացումների պատճառ դառնում։
* Ինչու՞ եմ այդպես զգում։
* Արդյո՞ք ես այդպես կվարվեի, եթե դա մեկ ուրիշը լիներ․․․։
* Ի՞նչ ԳԻՏԵՄ (գիտելիք, իրազեկություն)։
* Որո՞նք են իմ արժեքները (հարգանք, արդարություն, փոխհարաբերություններ)։ Որո՞նք են հարգանքի, հավասարության, արդարության վերաբերյալ իմ տեսակետները, և արդյո՞ք այդ զգացումները համապատասխանում են դրանց։

Որքանո՞վ է վարքս համապատասխանում իմ արժեքներին։

**Սցենար 4․** ՎՄԶ մակարդակը ներառելու նպատակով դպրոցն ընդլայնվում է։ Երեխաների մեծամասնությունը կոնկրետ էթնիկական խմբից են, ովքեր չեն խոսում այդ երկրի մեծամասնության լեզվով։ ՎՄԶ ուսուցիչներն ասում են․ «Նրանց հետ պետք է խոսենք միայն ուսուցման լեզվով։ Նրանք ստիպված են արագ սովորել և չպետք է խոսեն իրենց մայրենի լեզվով, քանի որ այդ դեպքում մենք նրանց չենք հասկանա»։

**Մտորեք այս հարցերի շուրջ**

* Ի՞նչն է այս զգացումների պատճառ դառնում։
* Ինչու՞ եմ այդպես զգում։
* Արդյո՞ք ես այդպես կվարվեի, եթե դա մեկ ուրիշը լիներ․․․։
* Ի՞նչ ԳԻՏԵՄ (գիտելիք, իրազեկություն)։
* Որո՞նք են իմ արժեքները (հարգանք, արդարություն, փոխհարաբերություններ)։ Որո՞նք են հարգանքի, հավասարության, արդարության վերաբերյալ իմ տեսակետները, և արդյո՞ք այդ զգացումները համապատասխանում են դրանց։

Որքանո՞վ է վարքս համապատասխանում իմ արժեքներին։

**Դաս 1․ Օժանդակ նյութ 1.4 (Վարժություն 1.4)**

**Երբ տարբերությունները ճյուղավորվում են. նախապաշարմունքների և խտրականության ազդեցություն**

**«Պառակտված դասարան»**

«Պառակտված դասարան» տեսանյութի դիտման ուղեցույցի ցուցումները․ ֆիլմի դիտման ընթացքում կատարեք գրառումներ, որոնք կօգնեն ձեզ պատասխանել հետևյալ հարցերին։

**Ուշադրությունը կենտրոնացրեք ուսուցչի վրա․**

1. Ի՞նչ բացատրություններ է տալիս ուսուցչուհի տիկին Էլիոթը՝ խմբի գերազանցու­թյան և ստորադասության մասին իր պնդումները հիմնավորելու համար։
2. Ի՞նչ մեթոդիկա է կիրառում տիկին Էլիոթը՝ գերադաս խմբին համոզելու, որ նրանք գերադաս են, իսկ ստորադաս խմբին՝ որ նրանք ստորադաս են։
3. Ի՞նչ արտոնություններ է տալիս տիկին Էլիոթը վերադաս խմբին և ի՞նչ արտոնություններից է զրկում ստորադասին։

**Ուշադրությունը կենտրոնացրեք աշակերտների վրա.**

1. Ինչպե՞ս են վերադաս խմբի աշակերտներն իրենց դրսևորում այն բանից հետո, երբ տիկին Էլիոթը բացատրում է, որ իրենք ավելի լավն են իրենց աչքերի գույնի պատճառով։
2. Ինչպե՞ս են ստորադաս խմբի աշակերտներն իրենց դրսևորում այն բանից հետո, երբ տիկին Էլիոթը բացատրում է, որ իրենք պակաս ընդունակ են և պակաս կարևոր՝ իրենց աչքերի գույնի պատճառով։
3. Ինչու՞ են առանձին աշակերտները և խմբերը համաձայնում կամ չեն համաձայնում այդ որոշումներին։
4. Ինչպե՞ս են խմբերին վերագրված դրական և բացասական պիտակները ազդում նրանց ուսման առաջադիմության վրա։

Աղբյուր՝ «Facing History and Ourselves (Առերեսվելով պատմությանը և ինքներս մեզ» կայքից [www.facinghistory.org](http://www.facinghistory.org)

**ՎՄԶ-ի համար**

1. Մասնավորապես, ի՞նչ եք կարծում, մանկահասակ երեխաների վրա ի՞նչպիսին կլինի ռասիզմի կամ կարծրատիպերի ազդեցությունը մեծամասնության և փոքրամասնությունների մշակույթների համապատկերում։
2. Շատ փոքր տարիքում երեխաները տարբերություններ չեն տեսնում, բայց բազմաթիվ ազդեցությունները, որոնք նրանք կրում են մեծանալուն զուգընթաց, ձևավորում են շրջապատող աշխարհի մասին նրանց ընկալումները։ Ի՞նչ է նշանակում այս ամենը, թե ինչպես ենք մենք կրթում նրանց և օգնում ձևավորել սեփական անհատականությունը։
3. Մտածեք հատկապես նրանց սոցիալականացման մասին։ Որտե՞ղ են մանկահասակ երեխաները սովորում, որ որոշ մշակույթներ / ռասաներ / հավատքի խմբեր ավելի լավն են կամ ոչ այնքան ընդունելի, քան իրենցը։ Ո՞վ է նրանց սովորեցնում դա, և ի՞նչ հետևանքներ է ունենում այն մեզ՝ մանկահասակ երեխաների համար պատասխանատու ուսուցիչներիս համար։

**Դաս 2․ Օժանդակ նյութ 2․1**

**Վարժություն 2.1 Ուսուցիչների համոզմունքներին հակադրվելը**

**Ռադիոբանավեճ**

|  |  |  |
| --- | --- | --- |
|  | **Կարծիքներ** | **Ձեր դերը** |
| 1. | Հաշմանդամություն ունեցող երեխաները պետք է սովորեն հատուկ դպրոցներում, որտեղ կան մասնագետներ, ովքեր կարող են օգնել նրանց։ | Դուք թոշակառու ուսուցիչ եք։ |
| **2.** | Մեր երեխաները հետ կմնան, եթե ուսուցիչն իր ուշադրությունը կենտրոնացնի այս մարգինալացված երեխաների վրա։ | Դուք հարուստ ծնող եք։ Ձեր հարևանը հաշմանդամություն ունեցող երեխա ունի։ |
| **3.** | Երեխաները, ովքեր լավ չեն տիրապետում ուսուցման լեզվին, կիջեցնեն ամբողջ դասարանի առաջադիմությունը։ | Դուք ծնող եք, ով ակտիվ է դպրոցներում և միջոցներ է նվիրաբերում միջոցառումների համար։ |
| **4.** | Ուսուցիչները պետք է առանձին դասավանդեն մեծամասնությունից տարբերվող էթնիկական խմբերի երեխաներին, նույնիսկ եթե նրանք նույն դպրոցում են սովորում։ | Դուք նախկին տնօրեն եք։ |
| **5.** | Եթե աշակերտը չի կարողանում ինքնուրույն կատարել առաջադրանքը, նա խելացի չէ։ | Դուք ուսուցիչ եք։ |
| **6.** | «Հավասարը հավասարին» սկզբունքով ուսուցումը լավ է վատ սովորող երեխաների համար, բայց լավ չէ նրանց հետ աշխատող մյուս երեխաների համար։ | Դուք ծնող եք։ |
| **7.** | Ուսուցիչները չեն կարող դասարանում ունենալ աշակերտներ, ովքեր խանգարում են դասը․ նրանք չեն վերապատրաստվել նման երեխաների հետ վարվելու համար, և այս երեխաները չպետք է լինեն դասարանում։ | Դուք համայնքի նախկին ոստիկան եք։ |
| **8.** | Աշակերտները, ովքեր հաճախ ձախողում են քննությունները, չպետք է մասնակցեն սովորական դասերին։ | Դուք հոգեբան եք։ |
| **9.** | Միայնակ ծնողները ժամանակ չունեն մասնակցելու դպրոցական միջոցառումներին։ | Դուք քաղաքային բնակավայրի դպրոցներից մեկի տնօրենն եք։ |
| **10.** | Անկիրթ ծնողներ ունեցող երեխաները լավ չեն սովորի դպրոցում։ | Դուք ինքնուրույն հարստացած գործարար եք։ |
| **11.** | Բոլոր աշակերտները կարող են սովորել։ Պետք է հասկանանք, թե ինչպես դասավանդենք, որպեսզի բոլորը սովորեն։ | Դուք փորձառու ուսուցիչ եք։ |
| **13.** | Փոքրամասնությունների համայնքի երեխաների ծնողները կարծում են, որ իրենց երեխաներին ավելի լավ է խնամել տանը, քան հաճախեն ՎՄԶ հաստատություններ։ Մենք պետք է հարգենք նրանց ցանկությունները։ | Դուք փոքրամասնությունների համայնքի ծնող եք և հաճախ խտրականության եք ենթարկվում, այստեղից ձեր կարծիքը ՎՄԶ-ի մասին։ |

**Լրացուցիչ դերեր ռադիոունկնդիրների համար**

1. Դուք գրագետ ուսուցիչ եք, ով կարծում է, որ ներառականությունը իրավունքների և բազմազանության խնդիր է, որից օգտվում է ամբողջ դասարանը։
2. Դուք լսողության խանգարում ունեցող երեխայի ծնող եք։ Ձեր երեխան բարձր առաջադիմություն ունի մի դպրոցում, որտեղ նա պատշաճ աջակցություն ունի։
3. Դուք փոքրամասնության համայնքից եք և կարծում եք, որ եկել եք այս երկիր՝ ձեր երեխաներին ավելի լավ ապագա ապահովելու համար, քան ունեիք։ Դուք համոզված եք, որ ձեր երեխան լավ կսովորի դպրոցում, թեև ներկայումս նա չի խոսում մեծամասնության լեզվով։ Բայց դուք գիտեք, որ նա խելացի է և ճիշտ օգնության դեպքում կհաղթահարի դա։
4. Դուք տեսողության խանգարում ունեցող 3 տարեկան երեխայի ծնող եք։ Համայնքում ձեզ ասում են, որ նրան չպետք է բերեք համայնքի կողմից կազմակերպված Անկախության օրվա տոնակատարությանը, «քանի որ նա կարող է վնասել իրեն»։ Բայց դուք գիտեք, որ սա պարզապես արդարացում է, և իրական պատճառն այն է, որ նրանք չեն ցանկանում, որ նա այնտեղ լինի։
5. Դուք համայնքի ազդեցիկ անդամ եք, ով ունի հաջողակ բիզնես, և դուք հավատում եք ներառականությանը։

Դերերր

|  |
| --- |
| **Դպրոցիի տնօրեն,** ով կարծում է, որ հաշմանդամություն ունեցող երեխաներին ավելի լավ է դասավանդել առանձին։ |
|  |
| **Ռադիոհաղորդավարը** և ծրագրի վարողը։ Վերջինս շահագրգռված է ներառակա­նությամբ, բայց իրականում փորձ չունի այդ ոլորտում, չնայած շատ լավ է վարում հաղորդումը։ |
|  |
| **Հաշմանդամություն ունեցող կամ ազգային փոքրամասնության ներկայացուցիչ երեխայի ծնող**, ում ասել են, որ իր երեխան կարող է գալ դպրոց, սակայն նրանց ոչ մի աջակցություն չի կարող ցուցաբերվել։ |
|  |
| **Երիտասարդ**, համեմատաբար նոր ուսուցիչ, ով դասավանդում իրականացնում է ներառական կրթության սկզբունքներով։ |
|  |
| **Դպրոցի տնօրեն**, ով կողմ է ներառականությանը։ |

**Դաս 2․ Օժանդակ նյութ 2․1**

**Նյութ ուսումնասիրման համար**

**Աշակերտների բազմազանությունը նպաստավոր է ԲՈԼՈՐԻ համար։**

Մի կողմից, արդեն գիտենք դպրոցում և դասարանում բազմազան աշակերտական կազմ ունենալու առավելությունները։ Այս գաղափարները ներկայացված են այստեղ, որպեսզի ուսուցչին օգնեն խորհել և հակադարձել հասարակության կողմից բազմազանության դեմ որևէ առարկության։

**Դպրոցի տնօրենների դեպքում՝**

* Զարգացնում է ղեկավարելու նրանց կարողությունները։
* Բարձրացնում է նրանց վարկանիշը համայնքներում։
* Զարգացնում է նրանց կարողություններն ու ներուժը՝ դառնալու մենթորներ մյուս դպրոցների համար։
* Դրա միջոցով ձեռք է բերում իր աշխատակիցների հարգանքն ու վստահությունը։

**Ուսուցիչների դեպքում՝**

* Բարձրացնում է ճկունությունը՝ տարբեր կարիքները բավարարելու համար։
* Ընդլայնում է նրանց պատկերացումը բազմազան համայնքների մասին։
* Կատարելագործում է նրանց մանկավարժական հմտությունները, որպեսզի բոլոր երեխաները կարողանան մասնակցել դասերին և ավելի մեծ հաջողությունների հասնել։
* Դրա շնորհիվ ձեռք են բերում ծնողների և համայնքների հարգանքն ու վստահությունը։

**Հասարակության դեպքում՝**

* Հաշմանդամություն ունեցող և տարբեր մշակույթներ ներկայացնող անձինք հարստացնում են մարդկային փորձի բազմազանությունը, և քանի որ սոցիալական փոփոխություններ են կատարվում՝ տարբեր կարողություններ ունեցող մարդկանց ներառելու համար, ընդհանուր արդյունքը լինում է հասարակության բարելավումը բոլոր մարդկանց համար։
* Կայուն հարաբերությունների բարելավում։
* Խնդիրների լուծման տարբեր մոտեցումների ընդունումը խթանում է նորարարությունը բազմաթիվ ոլորտներում և մեծացնում ապրանքների, համակար­գերի և ծառայությունների համախմբվածությունը, արտադրողականությունը և կայունությունը։

**Աշակերտների դեպքում՝**

Երեխաները մեծանում են ավելի ու ավելի «գլոբալացվող» հասարակության մեջ և նրանք պետք է կարողանան ճիշտ շփվել տարբեր մշակույթներ կրողների հետ, եթե ցանկանում են հաջողության հասնել կյանքում: Տարբեր մշակույթներ կրող երեխաների հետ աշխատելը և ընկերանալը հնարավորություն է տալիս երեխաներին.

* Սովորել ավելի մեծ թվով համայնքներից, իրենց սեփական «աղբյուր» հանդիսացող համայնքից բացի, լինեն դրանք երգեր, պատմություններ, թե տվյալ մշակույթին հատուկ վարքագիծ,
* Զարգացնել կարեկից լինելու կարողությունը,
* Զարգացնել սեփական տեսակետից բացի այլ տեսակետներ հասկանալու և իրադարձությունների, հարցերի և գաղափարների մասին տարբեր տեսակետներ ունենալու կարողությունը,
* Սովորել ավելի լավ ու արդյունավետ հաղորդակցվել, երբ ստիպված են ինչ-որ բան բացատրել մեկին, ում համար ուսուցման լեզուն իր մայրենի լեզուն չէ,
* Սովորել լինել ճկուն,
* Սովորել տարաձայնությունների դեպքում գտնել ոչ բռնի լուծումներ, որոնք խթանում են փոխզիջումն ու բանակցությունները ընդհարումների և անհամաձայնությունների ընթացքում,
* Ձեռք բերել կարողություններ և արժեքներ, որոնք վեր են իրենց համայնքների կարողություններից և արժեքներից,
* Սովորել տոկունություն նրանցից, ում կյանքն այնքան էլ հեշտ չէ, որքան իրենցը,
* Սովորել ապրել տարբեր իրողությունների պայմաններում (փոքրամասնություն­ների երեխաներն հաճախ մեկ օրվա ընթացքում առերեսվում են տարբեր իրականությունների՝ դպրոցում և տանը),
* Կարող են սովորել մեկ այլ լեզու կամ գոնե իմանալ, թե ինչպես սովորել մեկ այլ լեզու,
* Սովորել մարդու գեղարվեստական արտահայտման նոր ձևեր,
* Ընդլայնել իրենց ընկերական շրջանակը,
* Սովորել հարգել տարբերությունները,
* Գնահատել մյուս աշակերտների կարողություններն ու տաղանդը,
* Սովորել պաշտպանել այն, ինչը ճիշտ է, այլ ոչ թե սահմանված կարգ։

Ստորև բերված գաղափարները վերաբերում են դասարանում հաշմանդամություն ունեցող երեխաների ներկայության առավելություններին։

**Կույր կամ թույլ տեսողություն ունեցող երեխաների կողքին գտնվելով՝ մյուս երեխաները սովորում են՝**

* Ինչպես սովորել մեզանից տարբերվող մարդկանցից,
* Ինչպես շատ ճշգրիտ կերպով և լիարժեք նկարագրել առարկաները, որպեսզի կույր երեխան ճիշտ պատկերացնի երեխաների նկարագրածը։ Սա օգնում է երեխաներին՝
* հետևել, որպեսզի կարողանան փոխանցել այն, ինչն անհրաժեշտ է,
* ընդլայնել իրենց բառապաշարը և հատկապես սովորել ու ավելի շատ օգտագործել ածականներ ու բայեր՝ նկարագրելու, թե ինչ է կատարվում կամ ինչ հրահանգների պետք է հետևել,
* սովորել հնարել և խաղալ նոր խաղեր՝ կապված շոշափելիքի կամ հոտառության հետ,
* Զարգացնել հաղորդակցման հմտություններ՝ ավելի լավ, ավելի հստակ հաղորդակցություն ապահովելու համար,
* Կարեկցելու (էմպատիա) ունակություն․ նրանք մտածում են, թե որտեղ դնեն իրենց իրերը, որ դրանք չխանգարեն, ինչպես ընդգրկեն թույլ տեսողություն ունեցող կամ կույր երեխային խաղերում և գտնեն տեսողության հարցը շրջանցելու ուղիներ և այդ կերպ լուծեն խաղը հարմարեցնելու խնդիրը,
* Հարգանք․ նրանք հասկանում են, թե որքան լավ է սովորում երեխան՝ չնայած տեսողության սահմանափակումներին,
* Ընկերություն։

**Կույր դասընկերոջ համար միջավայրի անվտանգության ապահովումը սովորեցնում է նրանց՝**

* Հոգ տանել իրենց կրտսեր եղբայրների և քույրերի անվտանգության մասին տանը, որովհետև մտածում են իրենց շուրջը թափթփված թողելու վտանգների մասին, զգուշանալ կրակից կամ սուր առարկաներից, այդ թվում՝ ասեղներ, դանակներ և այլն։
* Դառնալ ավելի կոկիկ և կազմակերպված իրենց կյանքում։
* Ստեղծել բարենպաստ հաճելի միջավայր (օրինակ՝ տնկել ծաղիկներ, խոտաբույսեր (այդ թվում՝ ռեհան կամ անանուխ), որոնք անուշ բույր ունեն, փափուկ են դիպչելիս, կամ հետաքրքիր ձև ունեն) թույլ տեսողություն ունեցող երեխայի համար։ Միևնույն ժամանակ, դա կօգնի նրանց ավելի լավ զգալ իրերի կառուցվածքն ու հոտը, քանի որ այդ ամենը նրանք սովորում են տեսողական խնդիրներ ունեցող երեխայից։
* Ավելի շատ բան իմանալ իրենց սեփական հոտառության մասին, քանի որ նրանք ստիպված են լինում ավելի գիտակցաբար մոտենալ այդ հարցին։
* Բարելավել սեփական ընթերցանությունն ու առոգանությունը, քանի որ նրանք բարձրաձայն կարդում են տեսողության խանգարում ունեցող իրենց ընկերոջ համար։

**Խուլ կամ թույլ լսող երեխաների կողքին գտնվելով՝ մյուս երեխաները սովորում են․**

* Ինչպես խոսել հստակ և ճիշտ տեմպով, երբ նրանք «խոսում են» շրթունքների շարժումով խոսքը հասկանալու կարողություն ունեցող երեխաների հետ,
* Օգտագործել տարբեր բառեր, որոնք հեշտ է հասկանալ շրթունքների շարժումներին հետևելու միջոցով,
* Ավելի պարզ, ընթեռնելի գրել և լավ նկարել,
* Օգտագործել ժեստերի լեզուն,
* Հետևել մարմնի լեզվին և դեմքի արտահայտությանը՝ ուրախության, անհարմարության, շփոթության և այլ զգացումները հասկանալու համար, արդյունքում հենց իրենք էլ ավելի զգացմունքային են դառնում,
* Լսողությունից բացի ավելի լավ ճանաչել շոշափելիքի, հոտառության և մյուս զգայարանները,
* Կենտրոնանալ ինչ-որ բանի վրա՝ առանց շեղվելու, քանի որ նրանք կենտրոնանում են իրենց ընկերոջ ասածի վրա։

**Չքայլող, քայլելու դժվարություններ ունեցող կամ անվասայլակով տեղաշարժվող երեխաների կողքին գտնվելով՝ մյուս երեխաները սովորում են․**

* Չվազվզել և չհրել քայլել փորձող մարդուն,
* Համբերատարություն, քանի որ նրանք քայլում են դիմացինի տեմպով,
* Զգուշանալ քայլուղիների վրա հանդիպող խոչընդոտներից,
* Խաղալ այնպիսի խաղեր, որոնց համար չի պահանջվում քայլել կամ վազել, բայց խմբային են, ինչպիսիք են սեղանի խաղերը, քարտերով խաղերը, երևակայություն կամ լեզվի ճարտարություն պահանջող խաղերը և այլն։

**Հաշմանդամություն ունեցող բոլոր երեխաներից մյուս երեխաները սովորում են․**

* Ինչպես օգնություն առաջարկել հաշմանդամություն ունեցող երեխային` առանց ամեն ինչ նրա փոխարեն անելու։ Այս մոտեցումը ճիշտ է հաշմանդամության բոլոր տեսակների դեպքում։ Մյուս երեխաները սովորում են օգնել հաշմանդամություն ունեցող երեխային՝ առանց նրան չափից դուրս կախվածության մեջ դնելու։ Նրանք սովորում են իշխող դեր չստանձնել միասին որևէ առաջադրանք կատարելիս։ Արդյունքում փոխադարձ հարգանք է ձևավորվում երկու կողմերի միջև։ Հաճախ երեխաների մոտ սա ավելի լավ է ստացվում, քան մեծահասակների մոտ, որոնք փորձում են չափից ավելի պաշտպանել երեխային։
* Ընդունել, որ հաշմանդամություն ունեցող երեխան ունի այլ ունակություններ․ ուժեղ է որոշ առարկաներից, լավ բնավորություն ունի կամ համակրելի անձնավորություն է, նրա հետ զվարճալի է և այլն, ինչը հնարավորություն է տալիս, որ բոլոր երեխաներն առաջին հերթին միմյանց որպես երեխա ընկալեն:
* Ավելի զարգացնել իրենց ստեղծագործական և խնդիրներ լուծելու կարողությունները, քանի որ հարմարեցնում են խաղերը հաշմանդամություն ունեցող երեխային մասնակից դարձնելու համար (խաղալ ավելի շատ սեղանի խաղեր երեխաների հետ, ովքեր չեն կարողանում քայլել, ֆուտբոլ գնդակով, որի մեջ տեղադրված է զանգակ չտեսնող երեխայի հետ խաղալու համար, լրացուցիչ վիզուալ խաղեր լսողության խանգարում ունեցող երեխայի հետ և այլն):

**Դասարանում հաշմանդամություն ունեցող երեխաներին մյուս երեխաները կարող են օգնել մի շարք ձևերով․**

* Նրանց կարող են տալ իրենց տետրերը, որպեսզի հաշմանդամություն ունեցող երեխաները կարողանան աշխատանքի մի մասը տանը կատարել,
* Կարող են գրառումներ կատարել նրանց փոխարեն՝ հենց իրենց տետրերի տակ պատճենաթուղթ դնելով,
* Թելադրել գրատախտակին ուսուցչի գրածը,
* Ինչ-որ բան բացատրել ընդմիջման ժամանակ կամ դասերից հետո,
* Կարդալ գրատախտակին կամ գրքում գրված հրահանգները,
* Գրել hրահանգները չլսող երեխայի համար։

Ներառական դասարանում երեխաները միմյանց օգնում են սովորել միասին։ Ուսուցիչը պետք է հոգ տանի, որ չստացվի այնպես, թե ի վերջո երեխաներն են անում իր աշխատանքը։ Օրինակ՝ եթե պետք է հրահանգներ լինեն, ապա ուսուցիչը կարող է դրանք գրառել նախապես և տալ երեխային, որպեսզի մյուս երեխաները ստիպված չլինեն ամեն անգամ գրել նրա համար։ Հնարավորության դեպքում տեքստը կարող է խոշորացվել, որպեսզի մյուս երեխաներն ամեն անգամ ստիպված չլինել կարդալ իրենց ընկերների համար։

Երեխաները կարող են օգնել մյուսներին․

* Կատարել առաջադրանքներ, որոնք հաշմանդամություն ունեցող երեխաները չեն կարողանում, Նրանց մասնակից դարձնել իրենց խաղին,
* Ընկերություն անել նրանց հետ, Այցելել նրանց տուն,
* Թույլ չտալ, որ նրանց նեղացնեն, անուններ դնեն կամ ծաղրեն, ինչպես իրենց մյուս բոլոր ընկերների դեպքում

**Դաս 2․ Օժանդակ նյութ 2․3**

**Վարժություն 2.3․ Արդարացիության բացը լրացնելը**

Քննարկեք արդարությունը

**Դաս 2․ Օժանդակ նյութ 2.3**

**Քննարկենք արդարությունը**

Դիտարկեք ստորև բերված իրավիճակները և որոշեք՝ արդարացի են, թե ոչ։ Եթե ոչ, ապա ի՞նչը կփոխեիք / կավելացնեիք։

**Իրավիճակ 1.** Դպրոցն առաջին անգամ ունենալու է լսողական խանգարում ունեցող երեխա։ Դպրոցի տնօրենն ապահովել է, որ տարրական դասարանի ուսուցիչը սովո­րած լինի ժեստերի լեզուն, իսկ ուսուցիչներն իրենց դասարանների աշակերտների հետ խոսեն այն մասին, որ չմոռանան դեմքով դառնալ դեպի աղջիկը նրա հետ խոսելիս, չբղավեն նրա վրա և խոսեն հստակ և ոչ շատ արագ։ Դպրոցում կարծում են, որ այն այժմ պատրաստ է երեխային ընդունելու։

**Իրավիճակ 2.** Նախակրթարանում կա երկու էթնիկական խումբ՝ մեծամասնության և փոքրամասնությունների խմբեր։ Փոքրամասնությունների խմբի երեխաները չեն խոսում մեծամասնության լեզվով, որն ուսուցման լեզուն է։ Նրանք սովորում են իրենց լեզվով (նյութերը թարգմանվել են), իսկ մեծամասնության լեզուն անցնում են որպես դասավանդման առարկա։ Նրանց դասավանդում են իրենց իսկ էթնիկական խմբին պատկանող ուսուցիչները, ովքեր տիրապետում են երկու լեզվին էլ։ «Այսպիսով, այնպես ենք անում, որ նրանց համար հարմար լինի դասավանդումն իրենց մայրենի լեզվով և հենց իրենց ուսուցիչների կողմից, սակայն նրանք սովորում են նաև մեծամասնության լեզուն, որպեսզի հետագայում անբարենպաստ վիճակում չհայտնվեն։ Նրանք միմյանց հետ ազատ շփվում են նախաճաշի և խաղի ժամերին, և իհարկե, արտադասարանական միջոցառումների ժամանակ»։

**Իրավիճակ 3.** Ուսուցչուհին տեղյակ է, որ իր դասարանի երեխաներից մեկը լրացուցիչ պարտականություններ ունի, քանի որ հայրը հիվանդացել է, և ստիպված ինքն է կրտսեր քրոջը տանում դպրոց։ Այդ պատճառով նա դասի գալիս է մշտապես ուշացած, և նրան կարգապահական կաննոների խախտման համար պարբերաբար դասերից հետո պահում են։ Ուսուցչուհին այս ժամանակն օգտագործում է, որպեսզի օգնի նրան լրացնել օրվա սկզբում բաց թողածը և նրան ավելի շուտ է թողնում տուն գնալ, քան մյուս պատժվածներին։ Երբ երեխաներից մեկը սկսում է բողոքել, նա որոշում է հաջորդ շաբաթ երեխաների հետ խոսել արդարության մասին մի պատմության օրինակով։

**Իրավիճակ 4.** Երկրում կան շրջաններ, որտեղ համայնքը բավականաչափ ապահովված չէ վաղ մանկության զարգացման (ՎՄԶ) ծրագրերով։ Հանրակրթական ուսումնական հաստատությունների ուսուցիչները նշանակվեցին այդ շրջաններում։ Կառավարությունը պնդում է, որ սա իրենց հնարավորություն է տալիս հավասարապես սպասարկել համայնքները:

**Դաս 2․ Օժանդակ նյութ 2․5**

**Մշակութային իրազեկություն**

Այս սցենարները պահանջում են քննադատական վերլուծություն բոլոր սովորողներին կարևոր նշանակություն տալու, նրանց հարգելու և աջակցելու վերաբերյալ։

**Սցենար 1**

Դպրոցի տնօրենը կանչում է աշակերտի ծնողներին, ով, անընդհատ խոսելով և անեկդոտներ պատմելով, խանգարում էր դասը։ Երեխան համայնքի փոքրամասնությունների խմբից է։ Ծնողներն իրենց հետ բերում են համայնքի ավագանու անդամին, որպեսզի վերջինս տնօրենին բացատրի, որ իրենց մշակույթում ծիծաղելն ու անեկդոտ պատմելն առավելություն է համարվում։

**Իրավիճակի հետ կապված մտորելու հարցեր**

* Արդյո՞ք անհրաժեշտ էր տնօրենի միջամտությունն այդ հարցին, թե՞ ուսուցիչը կարող էր այն լուծել իր մակարդակով։ Օգտվեք մշակութային իրազեկության շրջանակից՝ ձեր պատասխաններն ուղղորդելու համար։
* Ինչպե՞ս կարող է դպրոցը նախապատրաստվել հանդիպման անցկացմանը։ Ի՞նչ պետք է ներառի ծնողների, տնօրենի և դասղեկի միջև զրույցը։
* Ի՞նչ լուծում կարող է ստանալ իրավիճակը, եթե անհրաժեշտ է հարգել բոլորի տեսակետները։
* Կարո՞ղ է արդյոք ուսուցիչը հնարամիտ կերպով օգտագործել երեխայի անհատական հատկանիշները՝ միաժամանակ պահպանելով դասարանի կանոնները։

**Սցենար 2**

Ուսուցիչը պատմության դաս է անցկացնում եվրոպացիների կողմից Աֆրիկայի գաղութացման վերաբերյալ։ Նա ասում է, որ Եվրոպան գաղութացրել է Աֆրիկան և շատ օգուտներ է բերել գաղութացված երկրներին։

**Մտորելու հարցեր**

* Ձեր կարծիքով արդյո՞ք սա միակ տեսակետն է գաղութացման մասին, որը պետք է ներկայացնել։ Արդյո՞ք այն հարգում է բոլոր աշակերտների պատմությունները։
* Ինչպե՞ս կարող է ուսուցիչն ընդլայնել ուսումնական ծրագիրը՝ այլ տեսակետներ առաջարկելու համար։

**Սցենար 3**

Սովորելու դժվարություններ ունեցող երեխան դժվարանում է սովորել նոր դպրոցում և այլևս չի ցանկանում դպրոց գնալ։ Ուսուցչուհին ու ծնողները հանդիպում են՝ քննարկելու, թե ինչու է տարրական դպրոցից միջնակարգ դպրոց անցումը դժվար եղել երեխայի համար։

**Մտորելու հարցեր**

* Արդյո՞ք անհրաժեշտ է երեխային ուղղորդել դպրոցի հոգեբանի մոտ։
* Ի՞նչ կարող է ուսուցչուհին պարզել երեխայի մասին ծնողներից։
* Էլ ո՞ւմ կարող է նա դիմել։

**Սցենար 4**

Ծնողական ժողովի ժամանակ սոցիալապես անապահով ընտանիքի երեխայի ծնողներին ասում են, որ իրենց երեխան դժվարանում է մաթեմատիկայից։

Ծնողներն ուսուցչուհուն ասում են, որ զարմացած են, քանի որ նա դասերից հետո աշխատում է ընտանեկան խանութում և երբեք չի սխալվում գումարի և հաճախորդներին վերադարձվող մանրի հարցում։

**Մտորելու հարցեր**

* Ուսուցչուհին գիտե՞ր, որ երեխան երբեմն աշխատում է ընտանեկան խանութում։ Ինչպե՞ս այդ տեղեկությունը կփոխեր այդ խնդրին նրա մոտեցումը։
* Ի՞նչ կարող է ուսուցչուհին պարզել և փոխել, որպեսզի օգնի երեխային մաթեմատիկայից ավելի լավ արդյունքներ ունենալ։
* Արդյո՞ք ուսուցչուհին պետք է ենթադրեր, որ երեխան դժվարանում է մաթեմատիկայից (Ուշադրություն դարձրեք ուսուցչուհու կողմից օգտագործվող լեզվին՝ ելնելով նրա ենթադրություններից/կանխակալությունից)։

|  |  |  |
| --- | --- | --- |
| Հավատ. Վարք | Գիտելիքներ | Հմտուքքթյուններ |
| 1. Գիտակցում է և զգայուն է սեփական ժառանգության և արժեքների նկատմամբ/հարգում է տարբերությունները: 2. Գիտակցում է սեփական կենսափորձը և դրա ազդեցությունը հոգեբանական գործընթացների վրա: 3. Ճանաչում է իր կարողունակությունների և փորձագիտության սահմանները: 4. Ունի հարմարվետության զգացողություն իր և ուրիշների միջև առկա տարբերությունների նկատմամբ: 5. Գիտի ռասսայական/էթնիկ խմբերի նկատմամբ բացասական հուզական արձագանքները և կարող է ցուցաբերել ոչ քննադատական վերաբերմունք: 6. Գիտի կարծրատիպերի և նախապաշարմունքների մասին 7. Հարգում է ուրիշների կրոնական և/կամ հոգևոր համոզմունքները: 8. Հարգում է օգնություն ցուցաբերելու տեղական փորձը և համայնքային կապերը: 9. Արժևորում է երկլեզվությունը: | 1. Ունի պատկերացումներ սեփական ռասայական/մշակութային ժառանգության մասին և գիտակցում է, թե ինչպես են դրանք ազդում սեփական ընկալումների վրա: 2. Ունի գիտելիքներ ռասսայական ինքնության զարգացման վերաբերյալ: 3. Իրազեկ է սեփական սոցիալական ազդեցության և հաղորդակցման ոճի վերաբեբերյալ: 4. Իրազեկ է այն խմբերի մասին, որոնց հետ աշխատում և փոխազդում է: 5. Հասկանում է, թե ինչ ազդեցություն կարող է ունենալ ռասան/ազգությունը անհատականության ձևավորման, մասնագիտության ընտրության, հոգեբանական խանգարումների և այլնի վրա: 6. Տեղեկացված է սոցիալ-քաղաքական ազդեցությունների, ներգաղթի, աղքատության և այլնի մասին: 7. Հասկանում է հոգեբանական օգնության մշակութային և դասակարգային սահմանները, ինչպես նաև լեզվական առանձնահատկությունները: 8. Գիտակցում է ինստիտուցիոնալ խոչընդոտների ազդեցությունները: 9. Գիտի գնահատման բացերի մասին: 10. Իրազեկ է փոքրամասնությունների ընտանեկան կառուցվածքի, համայնքայի և այլնի վերաբերյալ:   Գիտի համայնքային մակարդակում խտրականության ազդեցության մասին: | 1. Ձգտում է ձեռք բերել կրթական, խորհրդատվական և բազմամշակութային վերապատրաստման փորձ: 2. Ձգտում է հասկանալ սեփական անձը որպես ռասայական/մշակութային էակ: 3. Ծանոթանում է ռասսայական/էթնիկ խմբերի վերաբերյալ համապատասխան հետազոտություններին: 4. Աշխատանքից դուրս ներգրավված է փոքրամասնությունների խմբերում՝ համայնքային միջոցառումներ, տոնակատարություններ, հարևաններ և այլն: 5. Ներգրավված է խոսքային/ոչ խոսքային աջակցման տաբեր աշխատանքներին: 6. Կարող է իրականացնել ինստիտուցիոնալ միջամտություն այցելուների անունից: 7. Կարող է խորհրդակցել ավանդական բժշկությամբ զբաղվողների հետ: 8. Կարող է պատասխանատվություն ստանձնել այցելուների լեզվական կարողությունները ապահովելու համար: 9. Փորձառու է մշակութային ասպեկտներում իրականացվող գնահատման գործընթացում: 10. Աշխատում է կողմնակալության, նախապաշարմունքների և խտրականության բացառման ուղղությամբ:   Այցելուներին կրթում է այլ անձանց անձնական փորձառություններով և պատմություններով: |

**Դաս 2․ Օժանդակ նյութ 2․5**

**Մշակութային իրազեկության վերաբերյալ ստուգաթերթ**

«**Անձնական վերլուծություն (ռեֆլեքսիա)․** Անհրաժեշտ է կարգավորել այն ոլորտները, որոնց մասին սահմանափակ պատկերացում ունենք, ինչպես նաև գիտակցել, թե ինչպես կարող է մեր անձնական կանխակալությունն ազդել ուսուցման վրա։

Նշե՛ք այն թեմաները, որոնց մասին կուզենայիք ավելին իմանալ։ Մասնավորապես․

1. Ինչպես է մշակույթն ազդում մարդկանց տեսակետների վրա հետևյալ ոլորտներում․

* կրթություն
* դերն ընտանիքում
* կրոն
* սեռային/գենդերային դերեր
* սովորույթներ կամ սնահավատություն
* այլընտրանքային բժշկություն
* զբաղվածություն
* ժամանակի ընկալում
* առողջություն
* հաշմանդամություն
* արևմտյան բժշկության արժեքը

1. Ինչպես է մշակույթն ազդում երեխաների դաստիարակության վրա հետևյալ իրողությունների առնչությամբ․

* կարգապահություն
* հագնվելը
* զուգարանից օգտվելը
* սնվելը
* իր վրա աշխատելու կարողություն
* ապագայի սպասելիքներ

1. Ինչպես են աշակերտների մշակութային նորմերն ազդում հաղորդակցման վրա հետևյալ առումներով․

* աչքերի մեջ նայելը
* միջանձնային տարածություն
* ժեստերի օգտագործում
* հարմարավետություն լռության դեպքում
* հերթով որևէ բան անելը
* զրույցի թեմաները
* ողջույնի ձևեր
* ընդհատելը
* հարցեր տալը և հարցերին պատասխանելը

1. Ինչպես է մշակույթն ազդում հետևյալ իրողությունների վրա․

* ծնող-ուսուցիչ հարաբերություններ
* առաջադրանք կատարելը և գնահատելը
* աշակերտ-ուսուցիչ հարաբերություններ
* աշակերտների մասնակցությունը դասին
* սպասելիքները տնային աշխատանքից
* համապատասխան բովանդակային գիտելիք
* ուսումնառության ձևեր
* աշակերտի կարգապահություն

**Դաս 2․ Օժանդակ նյութ 2․5**

**Ուսումնասիրման նյութ**

**Աշակերտների մշակույթն արտացոլող մեթոդների գործածում։ Որոշ խորհուրդներ մշակութային առումով իրազեկ պրակտիկայի վերաբերյալ**

1. Ուսուցողական վարժությունները կատարեք տարասեռ խմբերով և հաճախ փոփոխեք խմբերի կազմը։ Տեղեկացրեք, որ աշակերտներից ակնկալվում է դասարանում աշխատել բոլորի հետ ողջ տարվա ընթացքում։ Կիրառեք ուսուցման մեթոդներ, որոնց համար պահանջվում է դեմ առ դեմ երկխոսություն։ Սակայն հիշեք, որ հայերեն չիմացող աշակերտներին կարող է տագնապի մեջ գցել լեզուն վարժ տիրապետող աշակերտների հետ միևնույն խմբում ընդգրկելը։ Աշակերտներին ճիշտ ընտրված զույգերով խմբավորելը կարող է ապահովել առավելագույն ­արդյունավետություն։
2. Իմացեք, որ աշակերտները կարող են արտահայտվել ոչ վերբալ կերպով։ Խուսափեք լռությունը որպես անտարբերություն, ընդունակության կամ հետաքրքրության պակաս մեկնաբանելուց։ Շատերը սիրում են խոսելուց առաջ ունենալ մտածելու ժամանակ, մինչդեռ ուրիշները մտածում են խոսելով։ Ինքներդ էլ ցույց տվեք ոչ վերբալ արձագանք՝ ցույց տալու, որ հասկանում եք և ծանոթ եք հաղորդակցության այս ձևին։
3. Մտածեք գենդերային առումով չեզոք հարմարությունների մասին։ Որոշ աշակերտներ չեն նույնականացվում իրենց ընկալվող սեռի հետ կամ կարող են ամաչկոտ լինել կամ ամաչել ֆիզիկական արատի պատճառով։ Նման աշակերտ­ները կարող են անհարմար զգալ զուգարաններից կամ լողավազաններից օգտվելուց։
4. Առանց աշակերտներին առանձնացնելու՝ նրանց տվեք իրենց մշակութային արժեքներով, տպավորություններով և փորձով կիսվելու հնարավորություն։
5. Համոզվեք, որ ցուցադրությունները և ուսումնական նյութերն արտացոլում են ձեր աշակերտների մշակույթները։ Ձեռք բերեք համապատասխան գրադարանային նյութեր, խաղալիքներ և տիկնիկներ, որոնք նմանություն ունեն բոլոր երեխաների հետ՝ ներառյալ փոքրամասնությունների խմբերը, համապատասխան հագուստներ և խոհանոցային պարագաներ՝ խաղատնակի տարածքում։ Պատմությունները նույնպես պետք է արտացոլեն բոլոր մշակույթները։ Օգտվեք համացանցային ուսումնական նյութերից, որոնք ցույց են տալիս մարդկանց, մշակույթների և տեսակետների բազմազանությունը։
6. Տեղյակ եղեք մշակույթի ակնհայտ և թաքնված դրսևորումների մասին։ Ծանոթացեք աշակերտների մշակույթի անտեսանելի կողմերին, ինչպես նաև արտաքին նշաններին։ Որևէ մշակույթի կերակուրները, տոներն ու նորաձևությունը գնահատելուց բացի ծանոթացեք այդ մշակույթին բնորոշ հաղորդակցման ոճերին, ակնկալվող դերերին և ընտանիքի ու համայնքի կառուցվածքին։ Օրինակ՝ որոշ մշակույթներում զարմիկները համարվում են քույր-եղբայրներ, մորաքույրերն ու հորեղբայրներն ասես երկրորդ ծնող լինեն։ Որոշ մշակույթներում տարիքը հարգում են որպես իմաստնության աղբյուր, մյուսներում՝ ոչ, և պարզապես միայն պարզ (նուկլեար) ընտանիքն են համարում «մերձավոր»։
7. Աշակերտների գիտելիքը զարգացրեք նրանց մայրենի լեզվով։ Ուսումնասիրեք և ինքներդ էլ մի քանի հիմնական բառեր սովորեք։ Սա աշակերտին ցույց է տալիս, որ բավականաչափ հոգ եք տանում նրա մասին նման ջանք գործադրելու համար։ Բայց նաև խիստ կարևոր է, որ ՎՄԶ մակարդակում երեխաների հիմնական լեզուն լավ հասկանալի լինի։ Օրինակ՝ բառեր, որոնք արտահայտում են «ցավ», «քաղց», «տխուր», «ուրախ», «ջուր», «զուգարան», «թաց», «կեղտոտ», «զվարճալի», «սիրել», «չսիրել» և այլ հասկացություններ, ինչպես են դիմում տատիկ-պապիկներին, մորաքույր-հորեղբայրներին ու զարմիկներին և այլն։
8. Օգտագործեք ուսուցման համար հարմար պահերը․ հնարավորություններ, որոնք ինքնաբերաբար ներկայանում են որպես դասարանում աշակերտների հետ աշխատանքի հիանալի առիթ՝ նոր տպավորություններ ստեղծելով նրանց համար։

Օրինակ՝ երեխան ուշացած մտնում է դասարան և ասում, որ իր հայրը հիվանդ է և տզային տենդ է ունեցել։ Նրանք ապրում են ագարակում։ Ուսուցիչը կարեկցանք ցուցաբերելով՝ օգտագործում է առիթն ու աշակերտի օգնությամբ մյուս աշակերտներին պատմում տիզի կենսական ցիկլի և այն մասին, թե ինչպես կարող է այն ազդել մարդկանց վրա ու հիվանդացնել։ Աշակերտները ոչ միայն տեսնում են, թե ինչպես է ուսուցիչն օրինակի վրա կարեկցանք արտահայտում, այլ նաև իմանում են կարևոր փաստեր տիզերի և այն մասին, թե ինչպես կարող են նրանք վարակել որոշ վայրերում ապրող մարդկանց։

**Աղբյուրը՝** «*Այստեղ գալիս են բոլորը»: Դասավանդումը միջմշակութային դասարանում (‘Here Comes Everyone’. Teaching in the Intercultural Classroom), 2010, Ալբերտայի ուսուցիչների ասոցիացիա* <https://www.teachers.ab.ca/>

**3Դաս 3․ Օժանդակ նյութ 3․1**

**Ուսման նյութ**

**Միջանձնային հաղորդակցության հիմնական տարրերը**

**Անխուսափելի** Դուք չեք կարող **չ**հաղորդակցվել։ Ձեր մարմինն ուղերձ է հղում նույնիսկ այն ժամանակ, երբ կարծում եք, թե չեք հաղորդակցվում։ Ոչ միայն բառերի, այլ նաև ձայնի տոնի և ժեստերի, կեցվածքի, դեմքի արտահայտության, հայացքի, շարժման միջոցով և այլն։ Մենք մշտապես հաղորդակցվում ենք մեզ շրջապատող մարդկանց հետ։ Այս ուղիներով անընդհատ մեզ հետ հաղորդակցության մեջ են մտնում ուրիշները։ Տարբեր մշակույթներում նշաններին ու խորհրդանշաններին կարող են տրվել տարբեր իմաստներ։ Ուղերձի հուզական ազդեցության 90% տոկոսից ավելին բաժին է ընկնում ոչ վերբալ հաղորդակցությանը։

**Անդառնալի**Ասվածն իսկապես չես կարող ետ վերցնել։ «Выговоренное слово уже не проглотишь» (ռուսական ասացվածք):

**Բարդ** Բառերն իրականում խորհրդանշաններ են, որոնց տարբեր մարդիկ տարբեր հանգամանքներում տարբեր իմաստներ են տվել։ Հաղորդակցությունը կարող է լինել բարդ՝ պայմանավորված փոփոխականների (ներգրավված անձանց) քանակով, նույնիսկ պարզ հարցումներում։ Տեսաբանները նշում են, որ երբ հաղորդակցվում ենք, իրականում ներգրավված է լինում առնվազն «վեց» մարդ․ 1) նա, ով ձեր կարծիքով դուք եք, 2) նա, ով ձեր կարծիքով դիմացինն է, 3) նա, ով ձեր կարծիքով դիմացինը կարծում է, որ դուք եք, 4) նա, ով դիմացինի կարծիքով ինքն է, 5) նա, ով դիմացինի կարծիքով դուք եք և 6) նա, ով դիմացինի կարծիքով դուք կարծում եք, որ ինքն է։

**Համատեքստային** Հաղորդակցությունը կարող է լինել հոգեբանական, հարաբերական (հարաբերություններին առնչվող), միջավայրային և մշակութային։ Ձեր ասածի ժամանակն ու տեղն ազդում են ձեր ուղերձի իմաստի և նրա վրա, թե ինչպես է այն ընդունվում։

Այլ կերպ ասած՝ հաղորդակցությունը տեղի չի ունենում մեկուսի: Գոյություն ունի՝

*Հոգեբանական համատեքստ։* Ով եք դուք և ինչ եք բերում փոխշփմանը։ Ձեր կարիքները, ցանկությունները, արժեքները, անձը և բազմաթիվ այլ գործոններ ձևավորում են հոգեբանական համատեքստը (սա վերաբերում է փոխշփման երկու մասնակիցներին էլ)։ Հաղորդակցության վրա ազդում է այն, թե տվյալ պահին դուք ինչպես եք զգում, և ինչպես է իրեն զգում դիմացինը։

*Հարաբերական համատեքստ*։ Սա վերաբերում է հաղորդակցվողների միջև հարաբերությունների խորության աստիճանին։ Շփումը Երկու մարդկանց միջև, ովքեր միմյանց չեն ճանաչում (օրինակ՝ անծանոթն առևտրի կենտրոնում) չի կարող լինել նույն բնույթի, ինչ շփումը ձեր ամուսնու կամ վաղեմի ընկերոջ հետ։ Հետևաբար, հաղորդակցման բնույթը հարմարեցվում է հարաբերությունների բնույթին։

*Իրավիճակային համատեքստը* վերաբերում է հոգեսոցիալական ոլորտին, այսինքն կարևոր է, թե որտեղ, ինչ միջավայրում է տեղի ունենում հաղորդակցությունը (շփումը)։ Շփումը դասարանում շատ տարբեր կլինի սրճարան ային միջավայրի շփումից։

*Միջավայրային համատեքստը* վերաբերում է հաղորդակցության ֆիզիկական վայրին՝ «որտեղ»։ Կահույքը, գտնվելու վայրը, աղմուկի մակարդակը, ջերմաստիճանը, տարվա եղանակը, օրվա ժամը՝ բոլորը միջավայրային համատեքստում գործոնների օրինակներ են։

*Մշակութային համատեքստը* ներառում է բոլոր ձեռքբերովի վարքագծերը և սովորած կանոնները, որոնք ազդում են փոխշփման վրա։ Մշակույթը ձևավորում է մարդու արժեքները, անհատականությունը և մտածելակերպն ու շրջապատող աշխարհի ընկալումը։ Մշակույթը ծնում է նաև նախապաշարմունքներ, էթնոցենտրիզմ, բարքեր և կարծիքներ։ Այն ձևավորում է մարդկանց մտածելակերպն ու վարքագիծը։

Տարբեր մշակույթներ ունեն հաղորդակցության տարբեր ձևեր, տարբերվող վերաբերմունք բախումների նկատմամբ, առաջադրանքները կատարելու տարբեր մոտեցումներ, որոշումներ կայացնելու տարբեր ոճեր, տարբեր դիրքորոշումներ տեղեկատվության հրապարակման նկատմամբ, իմացության տարբեր մոտեցումներ։

**Մշակույթների տարբերությունների չգիտակցում։**

Մեկ այլ էթնիկական կամ մշակութային խմբի որոշ մշակութային առանձնահատկությունների, պատմության, արժեքների, համոզմունքների և վարքագծի մասին գիտելիքների բացակայություն։ Ենթադրելով, որ որևէ մշակույթ նման է ձեր մշակույթին, կարող եք անտեսել կարևոր տարբերությունները (մշակութային գիտելիքները նկարագրված են Մշակութային իրազեկության մոդելի մասին 2-րդ դասում), ինչը կարող է դառնալ խոչընդոտ։

Բառերը, վարքագծերը և ժեստերը կարող են տարբեր մշակույթներում տարբեր կերպ մեկնաբանվել։ Օրինակ` դանիացի կնոջ պատմությունը, ով Նյու Յորքում երեխային մանկասայլակով թողել էր սրճարանի մոտ՝ դրսում, իսկ ինքը ներս էր մտել սուրճ խմելու։ Սրճարանի մյուս հաճախորդները ոստիկանություն էին կանչել՝ հայտնելով, որ կինը երեխային թողել է դրսում։ Ինչպես ավելի ուշ բացատրեցին Դանիայի հյուպատոսությունից, Դանիայում ընդունված է մանկասայլակները դրսում թողնելը, քանի որ այնտեղ դա համարվում է անվտանգ։ Սակայն Նյու Յորքում նման գործելակերպը համարվում է անփույթ և անապահով։ Մեկ այլ օրինակ է այն, որ եթե որևէ երկրի մշակույթի կրող եք (օտարերկրյա կամ ձեր իսկ երկրի ներսում), որտեղ երկար ժամանակ ուղիղ աչքերի մեջ նայելը համարվում է անքաղաքավարություն, դուք քաղաքա­վարությունից ելնելով՝ կխուսափեք դրանից։ Սակայն, եթե դիմացինը կրում է մեկ այլ երկրի մշակույթ, որտեղ երկար ժամանակ ուղիղ աչքերի մեջ նայելը վկայում է վստահության մասին, ապա ստացվում է, որ մշակութային համատեքստը ծառայում է որպես թյուրըմբռնման հիմք։

**Էթնոցենտրիզմ**։

Սա ևս մեկ մշակութային խոչընդոտ է։ Այս դեպքում, անձի ընկալմամբ՝ իր մշակութային համոզմունքներն ու սովորույթները վեր են մյուսների համոզմունքներից ու սովորույթներից։ Ըստ էության, իմացանք, որ ամեն մարդ գալիս է իր փորձառություններով, անհատականությամբ և ուրիշներին նայելու սեփական պրիզմայով։ «Հաղորդակցության մեջ սա ստիպում է այլ մշակութային պատկանելություն ունեցող մարդկանց մտածել, որ իրենց չեն գնահատում։ Միշտ չէ, որ սա միտումնավոր է արվում, սակայն այդ մասին տեղեկացված լինելը մեզ ստիպում է հարմարարեցնել մեր «պրիզման» մյուս մարդկանց հետ փոխշփման ժամանակ։ Օրինակ՝ տարբեր մշակույթներում երեխաների դաստիարակության մասին կարող են լինել տարբեր պատկերացումներ և, հետևաբար, այն ընկալումը, թե մի ձևն ավելի գերադասելի է մյուսի նկատմամբ, ստեղծում է հաղորդակցության խոչընդոտներ, երբ ուսուցիչները հաղորդակցվում են իրենց մշակույթից տարբեր՝ այլ մշակույթ ունեցող ծնողների կամ աշակերտների հետ։ Այն ազդում է նաև դպրոցի հետ ծնողի համագործակցության վրա։ Երբ ծնողները կասկածանքով են վերաբերվում դպրոցական արժեքներին և փոքրամասնությունների համար անհավասար հնարավորություններին, իսկ դպրոցը ծնողներին ընկալում է որպես ոչ բավականաչափ նվիրված իրենց երեխաների կրթության գործին, որովհետև, մշակութային արժեքներով պայմանավորված, ունեն այլ առաջնահերթություններ, քան կրթությունը, և գտնում, որ քիչ ընդհանուր եզրեր կկարողանան գտնել միասին աշխատելու համար։

**Ակտիվ լսելը**

Միջանձնային հաղորդակցության կարևոր տարրերից է լսել կարողանալը՝ խոսողին հնարավորություն ու ժամանակ տալով և զրույցի ընթացքում երբեմն լռություն պահպանելով ասվածի, փոխանակված մտքերի շուրջ մտածելու համար։ Այս կարողությունը ձեռք է բերվում պրակտիկայի միջոցով։ Կա ակտիվ լսելու չորս հիմնական հմտություն․

**Ոչ վերբալ հաղորդակցություն։**

Մենք հաղորդակցվում ենք մարմնով, կեցվածքով, ժեստերով, «ներկայության»՝ վիզուալ հաղորդակցություն հաստատելու միջոցով։ Սա նշանակում է, օրինակ՝ ունակ լինել նկատելու ծնողների դեմքի անհանգստացած արտահայտությունը։ Նրանք կարող են մտահոգված լինել իրենց երեխայի առաջադիմութ­յամբ, նրան նեղացնելու փաստով, կամ ի վիճակի չեն օգնել իրենց երեխային տնային աշխատանքը կատարելու հարցում և այլն։ Դուք գիտեք,որ նրանք անհանգստացած են, և պետք է նրանց հասկացնել տաք, որ պատրաստ եք նրանց օգնելու։ «Անհանգստացած եք երևում, ինչո՞վ կարող եմ օգնել ձեզ»․ այդ մի քանի բառը՝ զուգորդված ձեր իսկ ոչ վերբալ ժեստերով, ինչպես օրինակ՝ վիզուալ հաղորդակցություն հաստատելը, դեմքի դրական արտահայտությունը, բարեհամբույր կեցվածքը, բավական են, որպեսզի մարդն իրեն ապահով զգա և հայտնի մտքում եղածը։

**Կարեկցության (էմպատիա) դրսևորում․**

Նշանակում է հասկանալ, թե ինչ են զգում ուրիշները, ապրումակցելով ՝ կարողանալով ձեզ իրենց տեղը դնել, կամ այն պատճառով, որ ինքներդ եք նման իրավիճակում գտնվել։ Սա պետք չէ նույնացնել խղճահարության հետ, որը վերաբերում է դիմացինի հուզական խնդիրները գիտակցելուն, նրան մխիթարելուն ու հանգստացնելուն։ Կարեկցությունը/էմպատիան էլ, խղճահարությունն էլ տվյալ իրավիճակում տեղին են, սակայն կարեկցել նշանակում է մարդուն լսել, հասկանալ և զգալ նրա մտահոգությունը։ Այն ստեղծում է վստահություն և ավելի խորը կապվածություն։ Լռել, դիմացինին համակ ուշադրությամբ լսել, նրան քաջալերել (օրինակ՝ աշակերտին, ով իրեն ընկճված է զգում, ասել «երևի դժվար է քեզ համար», ասել, որ նա միայնակ չէ («բնական է, որ այդպես ես զգում»), ցույց տալ, որ կիսում եք նրա մտահոգությունները («հասկանում եմ, որ ձեր երեխայի համար ուզում եք ամենալավը»), դրական հարթակ են ստեղծում հաղորդակցության համար:

**Բաց հարցեր տալը։**

Տվեք բաց հարցեր, երբ չեք հասկանում, թե դիմացինն ինչ է ասում (լինի դա ծնող, աշակերտ, թե գործընկեր) և/կամ լրացուցիչ տեղեկության կարիք ունեք։ Բաց հարցերի օրինակներ․ ագրեսիվ ծնողին՝ «Կարո՞ղ եք ինձ օգնել հասկանալ․․․»։ Ապա փորձեք ընդհանուր եզրեր գտնել և դրսևորեք կարեկցություն՝ ասելով․ «Երկուսս էլ նույն բանն ենք ուզում ձեր երեխայի համար» (հիշեք, որ զայրույթը հաճախ գալիս է վախից, տագնապից կամ ցավից, նախորդ բացասական ապրումներից):

**Ռեֆլեքսիվ լսումը**

Սա վերաբերում է լսելուն և հասկանալուն, իսկ հետո դիմացինին ցույց տալու, որ լսել ու հասկացել եք իրեն։ Ռեֆլեքսիան ենթադրում է երկու հիմնական քայլ․

1. Փորձել հասկանալ դիմացինի միտքը` հետևելով բառերին և ոչ վերբալ հաղորդակցմանը։
2. Ասվածը սեփական բառերով կրկնել դիմացինին՝ ընդգծելու այն մտքերն ու զգացմունքները, որոնք ձեր կարծիքով ընկած են ասվածի հիմքում, և վստահ լինելու, որ ճիշտ եք հասկացել նրան։ Հետևաբար, ամփոփեք դիմացինի ասածը։

Ռեֆլեքսիվ լսելու տեխնիկան օգնում է մարդկանց զգալ, որ իրենց հասկացել են, և քաջալերում է նրանց շարունակել արտահայտվել։ Սա կարելի է դիտել որպես առաջին երեք մեթոդների համադրություն՝ ոչ վերբալ դիտում, կարեկցության դրսևորում և հատուկ հարցեր տալ։

**Միջանձնային հաղորդակցության որոշ արտահայտություններ և մեթոդներ**

**Ոչ վերբալ նշաններ**

* Կեցվածք/դիրք. նստեք դեմքով դեպի ծնողը/աշակերտը/գործընկերը՝ նրա հետ գտնվելով հավասար մակարդակի վրա։
* Վիզուալ կոնտակտ․ նայեք դիմացինի աչքերին և ուշադրություն դարձրեք, թե ինչ է ուզում ասել։
* Դեմքի արտահայտությունը․ դրական կամ չեզոք։ Նայեք, թե ինչպիսին է դիմացինի դեմքի արտահայտությունը՝ անհանգստացած, տխուր, զայրացած, թե՞ անհամաձայնություն արտահայտող։
* Ֆիզիկական խոչընդոտներ․ Հեռացեք սեղանից և փորձեք դիմացինի հետ նույն տարածության մեջ գտնվել։

Ուշադիր եղեք ձեր և մտահոգություն ցուցաբերող մարդու ոչ վերբալ նշանների նկատմամբ։ Հապաղեք և դադար տվեք՝ տեսնելու, թե ինչ է կատարվում, և պարզեք մտահոգության պատճառը։

**Էմպատիա**

Կարողացեք լռել։․ Թույլ տվեք մարդկանց խոսել և լսեք ու զգացեք այն, ինչ նրանք փորձում են ձեզ ասել։ Անմիջապես մի կենտրոնացեք լուծում գտնելու վրա: Ստորև ներկայացված են մի քանի արտահայտություններ, որոնք կարող եք օգտագործել կարեկցություն ցույց տալու նպատակով։

«Գիտեմ, ծնողի համար դժվար է տեսնել, թե ինչ դժվարությամբ է իր երեխան կատարում տնային աշխատանքը։ Ես էլ եմ ինձ նույն կերպ զգացել, երբ դժվարացել եմ առաջադրանքը կատարելիս»։

«Վատ եմ զգում, երբ երեխաս նեղվում է»՝ ծնողին, ով ասում է, թե երեխան դպրոցից տուն է գալիս վշտացած։

«Հավանաբար ձեզ համար դժվար է և երեխաների մասին հոգ տանելը, և տան գործերը հասցնելը, և սեփական աշխատանքն ունենալը։ Կարող եմ հանդիպման ժամը փոխել ձեզ համար մի ավելի հարմար ժամի»՝ ծնողին, ով ունի հաշմանդամություն ունեցող երեխա և, հնարավոր է՝ միայնակ ծնող է։

«Հավանաբար դժվար է եղել ձեզ համար»:

«Հասկանում եմ, ուզում եք, որ Ժոզեֆի համար ամեն ինչ լավ լինի, և ես էլ եմ դա ուզում։ Բոլորս ուզում ենք, որ մեր երեխաների համար ամեն ինչ լավ լինի»:

«Դա անհանգստացնում է/դժվար է/ ծանր է, ինչո՞վ կարող ենք/եմ օգնել»:

**Բաց / պարզաբանող հարցեր**

«Ուզում եմ համոզվել, որ հստակ եմ արտահայտվել։ Ի՞նչ հասկացաք իմ բացատրությունից»:

Ագրեսիվ, զայրացած ծնողին, աշակերտին, գործընկերոջը՝ «Տեսնում եմ, որ վրդովված եք։ Կօգնե՞ք հասկանալ ձեր մտահոգության պատճառը»։ Սա հանդարտեցնում է իրավիճակը և հանգստացնում դիմացինին, որովհետև նրա զգացմունքները հաշվի են առնվել։

Նոր երեխայի ծնողին՝ «Ժոզեֆը նորեկ է այս դպրոցում։ Պատմեք ինձ նրա մասին։ Ձեր կարծիքով որո՞նք են Ժոզեֆի ամենաուժեղ կողմերը»։

Աշակերտին, որը տխուր տեսք ունի՝ «Տխուր ես երևում։ Կուզենա՞ս խոսել այդ մասին», կամ «Այստեղ կլինեմ, եթե զգաս, որ խոսել ես ուզում»։

«Պատմիր ինձ, ի՞նչ մտահոգություն ունես»:

**Ռեֆլեքսիվ լսելու տեխնիկա․ լսել՝ իմաստը, զգացումները հասկանալու համար**

Որևէ մտահոգության կամ ասվածին անդրադառնալն անպայմանորեն չի նշանակում ճշգրտությամբ կրկնել խոսողի բառերը։ Սա ավելի շուտ նշանակում է կրկնել խոսողի ասածը, որպեսզի վերջինս հաստատի, որ իր միտքը ճիշտ է հասկացվել։ Սա կարելի է անել սեփական բառերով վերաձևակերպելու կամ ամփոփելու միջոցով՝ ցույց տալով, թե ինչպես եք հասկացել դիմացինի ասածը։ Օրինակ՝

*Աշակերտին՝* «Տեսնենք՝ ճի՞շտ եմ լսել ասածդ․․․»)։ Այս կերպ աշակերտին տալիս եք սխալն ուղղելու հնարավորություն։ Ապա կարող եք կրկնել և հարցնել «Այդպե՞ս է»

*Ծնողին*, ով մտավախություն ունի, որ իր երեխային դպրոցում նեղացնում են․ «Կարծես մտահոգված եք նրանով, թե ինչ է տեղի ունենում Ժոզեֆի հետ դպրոցում։ Մի քիչ պատմեք, թե ինչպես է Ժոզեֆն իրեն զգում դպրոց գալիս»։ Զրույցն այս ձևով սկսելիս ծնողը զգում է, որ իրեն լսում են։

Եթե ծնողն սկսում է պաշտպանվել կամ վիճաբանել, ապա կարևոր է ոչ քննադատաբար և հանգիստ վերաբերվել և հակահարված չտալ՝ ինքներդ պաշտպանվելով։ Լսեք, կարեկցական վերաբերմունք դրսևորեք՝ ասելով, օրինակ՝ «Ես հասկանում եմ ձեր մտահոգությունը,․․․» (հասկանալ չի նշանակում համաձայնել, սակայն այդ կերպ ցույց եք տալիս, որ տեսնում եք նրա մտահոգությունը և պատրաստ եք լուծումներ գտնելու)։

**Դաս 3․ Օժանդակ նյութ 3․2**

**Վարժություն 3.2․ Ակտիվ լսում հաղորդակցության մեջ**

Կարո՞ղ եք ստորև բերված պնդումներում նշմարել էթնոցենտրիզմը, մշակույթների տարբերությունների չգիտակցումը, կարծրատիպերը։ Հիմնավորեք ձեր որոշումը։

* «Նրանք ամեն ինչ այլ կերպ են անում»։
* «Նա երբեք տնային աշխատանքը ժամանակին չի կատարում»։
* «Նա ասաց, որ մեր որդին բավականաչափ ջանքեր չի գործադրում»։
* «Կրթությունը նրանց համար կարևոր չէ։ Իրենք երեխաներին դպրոց չեն ուղարկում»։
* «Նրանք տարօրինակ հագուստ են կրում»։
* «Նրանք չափազանց ակտիվ են և ունեն վարքի կառավարման հետ կապված դժվարություններ»։
* «Ինձ հետ այդ տոնով մի խոսիր»։
* «Ես դա չասացի»։
* «Նա դասերից հաճախ բացակայում է։ Կարծում եմ նրա ծնողներին կրթությունը չի հետաքրքրում»։
* «Նա առաջադրանքը լավ չէր կատարել, որովհետև այն չափազանց բարդ էր նրա համար»։
* «Նա ցածր առաջադիմությամբ աշակերտուհի է»։

**Դաս 3․ Օժանդակ նյութ 3․3**

**Վարժություն 3.3․**

Հետևյալ փակ հարցերը վերափոխեք բաց հարցերի․

* Լա՞վ ես։

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* Տխու՞ր ես։

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* Չե՞ք կարծում, որ այս զգեստը գեղեցիկ է։

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* Կա՞ որևէ այլ բան։

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Երբեմն կարող եք ստանալ պատասխան, որը գուցե անհրաժեշտ լինի հստակեցնել բաց հարցի միջոցով, օրինակ՝ «Ձեր կարծիքով՝ ո՞վ կհաղթի ընտրություններում»։ Սա փակ հարց է, ուստի, երբ ստանում եք պատասխանը, հստակեցրեք այն բաց հարցի միջոցով՝ ավելի գրավիչ զրույց սկսելու համար։ Օրինակ՝ ինչու՞ եք այդպես կարծում։

**Փոքր երեխային՝**

* Կարո՞ղ ես դադարեցնել լաց լինելը։ (Երբ երեխան փքված է, հրում, բղավում է)։ Ուշադրություն դարձրեք, որ լինում են դեպքեր, երբ դուք պետք է դա ասեք՝ պարզապես որևէ պահվածք դադարեցնելու համար, բայց ինչպե՞ս կվերաձևա­կերպեք դա կամ կշարունակեք բաց հարցով։ Ինչպիսի՞ն կլինի այդ հարցը։
* Ցանկանում ես հագնել կապո՞ւյտ վերնաշապիկը, գուլպաները, տաբատը, թե՞ կարմիրները։
* Ցանկանում ես տու՞ն նկարել, թե՞ ծառ։
* Քեզ դու՞ր եկավ այդ պատմությունը։

**Դաս 3․ Օժանդակ նյութ 3․4**

**Վարժություն 3.4․**

**Ակտիվ լսման մասնակցի արձագանքը**

|  |  |  |
| --- | --- | --- |
| **Անվանում** | **Առաջին անգամ լսելը** | **Երկրորդ անգամ լսելը** |
| Ձայնի համապատասխան տոն |  |  |
| Ճշգրիտ վերաձևակերպում |  |  |
| Էմպատիա |  |  |
| Ոչ վերբալ նշաններ |  |  |
| Քաջալերող բառեր |  |  |
| Այլ |  |  |

**Աղբյուր՝** *Կանադայի Էդմոնտոնի տարածաշրջանային կրթական կոնսորցիումի* (ERLC) «Բոլոր սովորողների ներգրավում» ծրագրի շրջանակներում զրույցի վարման ուղեցույց»։ Հասանելի է [www.inclusiveeducationpdresources.ca](http://www.inclusiveeducationpdresources.ca) հղումով։

**Դաս 3․ Օժանդակ նյութ 3․5**

**Վարժություն 3.5․**

**Դրական հաղորդակցություն աշակերտի և ուսուցչի միջև**

**Զրույց ուսուցչի նախաձեռնությամբ․**

1. **Ուսուցիչ՝** «Տեսնում եմ, որ գրեթե ձեռք չես բարձրացնում, երբ հարցեր եմ տալիս։

**Աշակերտ՝** Լռում է։

**Ուսուցիչ՝** «Դասին քիչ ես մասնակցում …»։

1. **Ուսուցիչն աշակերտին, ով ամաչկոտ է և չի ցանկանում խոսել դասարանի առջև՝**

«Կուզենայի, որ այսօր դու ներկայացնեիր սահիկաշարը քո թիմի կողմից»։

**Աշակերտ՝** «Բայց X-ն ավելի լավ է այդ գործում, քան ես»։

**Ուսուցչի պատասխանը՝** \_\_\_\_\_\_\_\_\_\_

**Աշակերտների պնդումները․**

1. **Աշակերտը ուսուցչին՝** «X-ը անկարգ է։ Միշտ անախորժ վիճակների (փորձանքի) մեջ է հայտնվում»։ (Պիտակավորում)

**Ուսուցչի պատասխանը՝** \_\_\_\_\_\_\_\_\_\_

1. **Աշակերտ՝** «X-ի վրայից հոտ է գալիս։ Ես չեմ ուզում խաղալ նրա հետ։ Մայրիկս ասում է, որ ստիպված չեմ խաղալ, եթե չեմ ուզում»։

**Ուսուցչի պատասխանը՝** \_\_\_\_\_\_\_\_\_\_

1. **Աշակերտ՝** «Կարծում եմ, որ մաթեմատիկայի այս առաջադրանքը չափազանց դժվար է»։

**Ուսուցիչ՝** «Կարծում եմ՝ դու պետք է ավելի շատ աշխատես։ Փորձե՞նք»

**Աշակերտ՝** «Բայց ես չեմ կարող դա անել»։

Ի՞նչ պետք է անի ուսուցչուհին, եթե նա ընդունում է իր թույլ տեղը։ Ինչպե՞ս կարող է ուսուցչուհին խոսել այդ ոլորտում թույլ լինելու մասին նրա ընկալման վերաբերյալ։

Պարզաբանելու համար ուսուցիչը պետք է բաց հարցեր տա։

1. **Աշակերտ՝** «Ինձ ոչ ոք չի սիրում»
2. **Աշակերտ՝** «Ատում եմ դպրոցը»։
3. **Աշակերտ՝** «Հայրս հեռացել է։ Նա կարող է էլ երբեք չվերադառնալ։

**Դաս 3․ Օժանդակ նյութ 3․6**

**Վարժություն 3.6․**

**Օրինակների ուսումնասիրություններ միջմշակութային հաղորդակցության վերաբերյալ**

**«CARE» մոտեցման պարզաբանման օրինակ**

**ՍՑԵՆԱՐՆԵՐ ՄԱՍՆԱԿԻՑՆԵՐԻ ՀԱՄԱՐ**

Փորձեք շատ երկար չքննարկել իրավիճակի հեռանկարներն ու շարժընթացը։ Մտածեք, թե ինչ կարելի է անել կամ ասել տվյալ պահին կամ առաջիկա մի քանի րոպեների ընթացքում՝ առաջ շարժվելու համար։

Սցենարում դերախաղեր պլանավորելիս մտածեք հետևյալի մասին․

* Ձեզ պատկերացրեք սցենարի հիմնական դերակատարների տեղում։ Պատկերացրեք այն մտքերն ու զգացումները, որոնք մարդիկ կարող են ունենալ այդ պահին։
* Փորձեք մեխանիզմներ․ նվազեցրեք պաշտպանական արձագանքը (տոնայնություն, մարմնի լեզու, հարգանք, կարեկցանք)։ Շարունակեք զրույցը (լսեք նրանց, տվեք բաց հարցեր, մի կողմ դրեք ձեր զգացմունքները և երկխոսեք, այլ ոչ թե բանավիճեք)։
* «CARE» մոտեցման կիրառմամբ նկարագրեք, թե ինչպես կարելի է վարել զրույցը, և ինչպես զրույցին մասնակցող անձինք կարող են ընդհանուր հայտարարի գալ առաջ շարժվելու համար։
* Ոչ վերբալ հաղորդակցություն․ արդյո՞ք այն կարեկցական է, հեղինակավոր, տխուր, պաշտպանական և այլն։

**Սցենար 1**

Դուք 5-րդ դասարանի ուսուցիչ եք դպրոցներից մեկում և այս տարի ձեր դասարանում ունեք նորեկ երեխա՝ Նարե անունով։ Դուք նստեցրել եք նրան Եղիա անունով մի տղայի կողքին, ով սիրիահայ է։ Մի քանի օր անց Նարեի մայրը գալիս է դպրոց՝ ձեզ հետ հանդիպելու։ Նարեն դպրոցից տուն էր եկել հուզված, քանի որ դուք նրա կողքին նստեցրել եք սիրիահայ երեխայի, և ինքն այժմ հեռու է նստում իր ընկերուհուց։ Ասում է, որ Եղիան լեզվին նույնիսկ լավ չի տիրապետում և անընդհատ խնդրում է Նարեին օգնել իրեն։ Ծնողները ձեզ ասում են․ «Ի՞նչ է սովորելու *մեր* երեխան, եթե նա մյուս երեխային է սովորեցնում ամբողջ դասի ընթացքում։ Դպրոցի ցուցանիշները կընկնեն»։

**Հարցեր որոնց պետք է պատասխանեն սցենարի դերակատարները և թույլ տան ավելի մեծ խմբի անդամներին քննարկել և ներկայացնել իրենց մեկնաբանությունները։**

* Ի՞նչ անհատականություններ, մշակութային նորմեր և արժեքներ են ներկայացված դերախաղում։
* Ո՞րն է յուրաքանչյուր մասնակցի մշակութային տեսակետը։
* Կա՞ արդյոք հեղինակության դինամիկա դերախաղում։ Ինչպիսի՞ն էր փոխշփումների տոնը։ Արդյո՞ք դա ընդգծում էր ծնողի և ուսուցչի միջև հեղինակության տարբերությունը, թե՞ այն ենթադրում էր փոխշփում՝ խնդիրները լուծելու նպատակով։ Ինչպե՞ս էր զգում զրույցի յուրաքանչյուր մասնակից։
* Ի՞նչ կարող է անել կամ ասել յուրաքանչյուր մարդ տվյալ իրավիճակում՝ իրավիճակն ավելի դրական փոխշփման ուղղորդելու համար։ Ինչպե՞ս կարող է ծնողի դերը ամրապնդվել և բարձրացվել ծնողների հետ ուսուցիչների շփումների միջոցով։
* Ինչպե՞ս է այս սցենարը մասնակիցներին հիշեցնում մի բան, որն արդիական է դպրոցում։

**Սցենար 2**

Վեց եզդի երեխաների ծնողները եկել են դպրոց։ Նրանք իրենց երեխաներին դպրոց են ուղարկել, որովհետև պետության պահանջն է այդպիսին։ Միայն հիմա են նրանք պարզում, որ իրենց երեխաները ոչինչ չեն սովորում, դժգոհ են ու ձանձրանում են դպրոցում։ Նրանք եկել են ձեզ (դպրոցի տնօրենին) ասելու, որ որոշել են երեխաներին այլևս դպրոց չուղարկել։ «Ուսուցիչներն անընդհատ դժգոհում են նրանցից տնային առաջադրանքները չկատարելու համար։ Երեխաները չեն ընկալում դասերը, իսկ գրքերը ոչինչ չեն պատմում եզդի ժողովրդի մասին։ Նրանց համար տանը մնալն ավելի լավ կլինի։ Առնվազն կարող են սովորել զբաղվել մեր ավանդական զբաղմունքներով, որևէ բան անել և իմանալ մեր ավանդական ձևերից։ Նրանք մի քանի ժամ աշխատում են և օգնում հոգալ ծախսերը։ Ի՞նչ իմաստ ունի դպրոցը, եթե նրանք չեն սովորում»։ Ծնողներն այժմ մտածում են երեխաներին դպրոցից հանելու մասին։ Բայց դուք չեք ցանկանում, որ երեխաները թողնեն ուսումը։

**Հարցեր որոնց պետք է պատասխանեն սցենարի դերակատարները և թույլ տան ավելի մեծ խմբի անդամներին քննարկել և ներկայացնել իրենց մեկնաբանությունները։**

* Ի՞նչ անհատականություններ, մշակութային նորմեր և արժեքներ են ներկայացված դերախաղում։
* Ո՞րն է յուրաքանչյուր մասնակցի մշակութային տեսակետը։
* Կա՞ արդյոք հեղինակության դինամիկա դերախաղում։ Ինչպիսի՞ն էր փոխշփումների տոնը։ Արդյո՞ք դա ընդգծում էր ծնողի և ուսուցչի միջև հեղինակության տարբերությունը, թե՞ այն ենթադրում էր փոխշփում՝ խնդիրները լուծելու նպատակով։ Ինչպե՞ս էր զգում զրույցի յուրաքանչյուր մասնակից։
* Ի՞նչ կարող է անել կամ ասել յուրաքանչյուր մարդ տվյալ իրավիճակում՝ իրավիճակն ավելի դրական փոխշփման ուղղորդելու համար։ Ինչպե՞ս կարող է ծնողի դերը ամրապնդվել և բարձրացվել ծնողների հետ ուսուցիչների շփումների միջոցով։
* Ինչպե՞ս է այս սցենարը մասնակիցներին հիշեցնում մի բան, որն արդիական է դպրոցում։

**ՎՄԶ․ Սցենար 3**

Տեսողության խանգարում ունեցող փախստական երեխայի ծնողները եկել են ձեզ հետ զրուցելու։ Նրանց երեխան դպրոցում լավ է սովորում: Վերջին երկու շաբաթվա ընթացքում դպրոցըը պատրաստվում էր սպորտային մրցումների։ Փոքրերը մասնակցում էին գնդակներով և գդալներով էստաֆետային: Երեխան սրտնեղել էր․ մյուս երեխաներից ոչ մեկը չէր ցանկանում նրան տեսնել իր թիմում, որովհետև նա լավ չի տեսնում և շատ է հեռանում վերջնագծից: Աղջիկն իր ծնողներին ասել էր․ «Նրանք ասում են, որ իմ պատճառով իրենք տանուլ կտան մրցումը, և չեն ցանկանում, որ ես իրենց թիմում լինեմ»։ Երկու ծնողներն էլ եկել էին խոսելու մանկավարժի հետ:

**Հարցեր որոնց պետք է պատասխանեն սցենարի դերակատարները և թույլ տան ավելի մեծ խմբի անդամներին քննարկել և ներկայացնել իրենց մեկնաբանությունները։**

* Ի՞նչ անհատականություններ, մշակութային նորմեր և արժեքներ են ներկայացված դերախաղում։
* Ո՞րն է յուրաքանչյուր մասնակցի մշակութային տեսակետը։
* Կա՞ արդյոք հեղինակության դինամիկա դերախաղում։ Ինչպիսի՞ն էր փոխշփումների տոնը։ Արդյո՞ք դա ընդգծում էր ծնողի և ուսուցչի միջև հեղինակության տարբերությունը, թե՞ այն ենթադրում էր փոխշփում՝ խնդիրները լուծելու նպատակով։ Ինչպե՞ս էր զգում զրույցի յուրաքանչյուր մասնակից։
* Ի՞նչ կարող է անել կամ ասել յուրաքանչյուր մարդ տվյալ իրավիճակում՝ իրավիճակն ավելի դրական փոխշփման ուղղորդելու համար։ Ինչպե՞ս կարող է ծնողի դերը ամրապնդվել և բարձրացվել ծնողների հետ ուսուցիչների շփումների միջոցով։
* Ինչպե՞ս է այս սցենարը մասնակիցներին հիշեցնում մի բան, որն արդիական է դպրոցում։

**Դաս 3․ Օժանդակ նյութ 3․6**

**Ուսումնական նյութ 3.6․**

**Օրինակների ուսումնասիրություններ միջմշակութային հաղորդակցության վերաբերյալ**

**«CARE» մոտեցման պարզաբանման օրինակ**

Թույլ ընդունակություններ ունեցող և հատուկ դպրոց հաճախող երեխայի ծնողները տեղափոխվել են նոր թաղամաս, որտեղ նրանց ասվել է, որ երեխան պետք է սովորի սովորական դասարանում։ Նրանք վստահ չեն, թե դա հնարավոր է․ «Դպրոցում մասնագետներ չկան»։ Ի՞նչ կսովորի։ Արդյո՞ք այդ ամենը շատ դժվար չի լինի։ Հատուկ դպրոցում սովորելու քիչ բան ունեին։ Մասնագետները գիտեին, թե որն է նրա սովորելու լավագույն ձևը, կարիք չկար նրանց ասելու։ Այս դպրոցը «հատուկ դպրոց» չէ։ Արդյո՞ք այս նոր դպրոցի ուսուցիչները կիմանան, թե ինչպես աշխատել նրա հետ։ Ծնողները չեն ուզում, որ իրենց երեխան ուշադրության կենտրոնում հայտնվի այս դպրոցում, որտեղ նրան կնկատեն իր հաշմանդամության պատճառով և հավանաբար կպիտակավորեն՝ որպես թույլ ընդունակություններ ունեցողի։ Իսկ եթե նրան նեղացնե՞ն։ Նրանք հանդիպում են խնդրել տնօրենի և դասարանի դասղեկի հետ։

**Օրինակի ուսումնասիրություն՝ «CARE» մոտեցման կիրառմամբ**

«CARE» մոտեցման շնորհիվ ծնողին հնարավորություն է տրվում զգալու, որ նրա հետ առնվազն ինչ-որ բանի շուրջ համաձայն եք։ Դուք գիտեք, թե ինչի մասին եք խոսում, գիտեք, որ ձեր կարծիքն ունի գիտական հիմք, և այժմ կարող եք վստահաբար ինչ-որ քայլ կատարելու խորհուրդ տալ։ «CARE» մոտեցման քայլերը խթան են հանդիսանում որոշում կայացնելու համար։

**Հաստատել․** Ե՛վ դուք, և՛ ես ցանկանում ենք, որ ձեր որդին պաշտպանված և ապահով լինի դպրոցում։ Միևնույն ժամանակ չենք ցանկանում, որ նրան առանձնացնեն և պիտակավորեն ու ծաղրեն։ Ես հասկանում եմ ձեր մտավախությունները։ Դժվար է դպրոց փոխելը, և դուք վստահ չեք, թե արդյոք նրան նույն կերպ կաջակցեն, ինչպես հատուկ դպրոցում։ (Ահա այստեղ է, որ կապ եք հաստատում ծնողի հետ։ Այստեղ է, որ գրավում եք նրա ուշադրությունը, այնպես եք անում, որ իրեն հարմարավետ զգա):

**Իմ մասին․** Մենք պատրաստվում էինք նրան, որ տարբեր ընդունակություն ունեցող բոլոր երեխաները կարողանան սովորել, որպեսզի լիարժեք իրացնեն իրենց ներուժը։ Որպես ուսուցիչներ՝ մենք վերապատրաստվել ենք ուսուցման տարբեր մեթոդների գծով և հասկանում ենք, որ բոլոր երեխաները տարբեր են։ Նախկինում ես ուսուցանել եմ հաշմանդամություն ունեցող երեխաների։ Մենք աջակցություն ենք ստանում նաև մասնագետ ուսուցիչների կողմից, ովքեր մեզ օգնում են հասկանալ, թե ինչպես պետք է աշխատել ձեր որդու պես հաշմանդամություն ունեցող երեխաների հետ։ Վստահ եմ, որ այդ ամբողջ աջակցության շնորհիվ, այդ թվում՝ նաև ձեր կողմից, մենք կհասնենք գերազանց արդյունքների։ (Սա թույլ է տալիս ձեզ ընկալել որպես վստահելի անձնավորություն, որի առաջարկը (ավելի ուշ արվող) կարող է բավարար լինել քայլերի դիմելու համար)։

**Ուսումնասիրություն․** Միգուցե գտնեք որոշ արտահայտություններ․ «Ուսումնասիրու­թյունները ցույց են տալիս, որ հաշմանդամություն ունեցող երեխաների համար հանրակրթական դպրոցում սովորելը շատ առումներով օգտակար է»։ Թվարկեք առավելությունները (սա լրացուցիչ կերպով ամրապնդում է ասածը)։ Հավելեք՝ «Սա զուտ ես չեմ կամ կառավարությունը չէ, սա արդեն գիտությունն է ասում»։

**Խրախուսեք, խորհուրդ տվեք․** Ընտելանալու համար որոշ ժամանակ է պահանջվում, բայց շուտով կտեսնեք, որ ձեր որդու համար օգտակար կլինի ուրիշ երեխաների հանդիպելը և դպրոցական համայնքի մաս դառնալը։ Նա կընկերանա երեխաների հետ, ովքեր կօգնեն նրան իրեն ներառված զգալ, որպեսզի իրեն հանգիստ զգա նույնիսկ դպրոցից դուրս։ (Ահա այստեղ է, որ ամեն ինչ ի մի եք բերում և վճռական պահին փորձում եք մղել գործողության դիմելու որոշման կայացմանը։ Ձեր խորհուրդը պետք է հոգու խորքից բխի՝ անձնական համոզմունքով և գործի անցնելու կոչով)։

Դաս 4. **Օժանդակ նյութ 4.1**

**Ուսումնական նյութ 4.1**

**Դպրոցներ և ինստիտուցիոնալ հեղինակություն**

**Վարչակազմ/դպրոցի ղեկավարություն /օժանդակ անձնակազմ**

Դպրոցի տնօրենն ու նրա ղեկավարությունն են ուղղորդում և որոշում այն ձևերը, թե ինչպես են դասավանդում ուսուցիչները, և ինչպես են սովորում աշակերտները, նրանց վարքագիծը, սպասելիքները, առաջադիմությունը, դպրոցի ոգին և դպրոցի ղեկավարության դրական օրինակը։ Ստորև բերված գաղափարները կօգնեն տնօրեններին և ուսուցիչներին դպրոցների ներառականության գործակիցն ավելի բարձրացնելու գործում։ Առաջին բաժնում խոսվում է դպրոցի՝ որպես ամբողջության մասին, երկրորդ բաժնում ուշադրության կենտրոնում գլխավորապես այն է, թե ինչ կարելի է անել դասարանում։

Այս ցանկը սպառիչ չէ, ոչ էլ ենթավերնագրերն են լիովին հստակ, քանի որ որոշ գաղափարներ ընդհանուր են աշխատանքի ավելի քան մեկ ոլորտի համար։ Ենթավերնագրերը սոսկ ուղեցույց են։ Կարդացեք ամբողջ նյութը՝ յուրացնելով դրանում եղած բոլոր այն գաղափարները, որոնք, թերևս, օգտակար կհամարեք ձեր դպրոցներում և աշխատանքում։

Բազմազանությունը դրվատել նշանակում է ապահովել, որ երեխաները, նրանց ծնողները և համայնքը զգան, որ դպրոցը գնահատում է բոլոր երեխաներին։ Կարող եք այս մասին նուրբ ուղերձներ հղել հետևյալ միջոցներով․

**Ֆիզիկական միջավայրը**

* «Բարի գալուստ» մաղթող ցուցանակներ մեծամասնության լեզվից բացի նաև այլ լեզուներով,
* Պատերին կախել նկարներ և երեխաների աշխատանքները, որոնք ներկայացնում են բոլոր համայնքները,
* Եթե կա ՎՄԶ մակարդակի դասարան, ապա անել այնպես, որ խաղալիքները, հագուստները, ճաշ պատրաստելու պարագաները, պատմությունների գրքերը (նույնիսկ տանը պատրաստվածները) արտացոլեն երեխաների մշակույթները,
* Դռների վրա ունենալ խոշոր տառերով գրված ցուցանակներ և դիդակտիկ նյութեր (համայնքի այն անդամների համար, ովքեր միգուցե չեն կարդում ուսուցման լեզվով, և տեսողության խանգարումներ ունեցող երեխաների համար),
* Ապահովել թեքահարթակների առկայությունը դպրոցում,
* Ապահովել, որ բոլոր դռները, միջանցքները, ներառյալ զուգարանների դռները, ունենան համապատասխան լայնություն՝ հաշմանդամի սայլակի անցանելիությունն ապահովելու նպատակով,
* Հարմարեցված երկու զուգարանի առկայություն՝ բռնաձողերով, հեշտությամբ շարժվող ծորակներով, հասանելի սրբիչի կախիչներով,
* Հնարավորության դեպքում ապահովել, որ ընդհանուր ուսումնական տարածքները, ինչպես օրինակ՝ գրադարանն ու բնագիտության լաբորատորիաները, տեղակայված լինեն առաջին հարկում բոլոր աշակերտներին մատչելի լինելու համար,
* Մի փոքրիկ տեղ հատկացնել խաղային տարածքներում, որտեղ երեխան կկարողանա ընկերոջ հետ նստարանին նստել և միաժամանակ իրեն խմբի մաս զգալ:

**Համայնքը**

* Տարեսկզբին հրավիրել բոլոր ծնողներին և նրանց հետ քննարկել, թե դպրոցն ինչ սպասելիքներ ունի իրենց երեխաների կրթության գործում նրանց մասնակցությունից (ոչ միայն ֆինանսապես) և պայմանավորվել, թե որ ժամին նրանք կարող են շաբաթվա ընթացքում ներկայանալ դպրոց, եթե ցանկանում են։
* Ապահովել, որ հանդեսները ներառեն նաև երեխաների սիրած կերակուրներն ու քաղցրավենիքները, և նշվեն բոլոր մշակույթների համար կարևոր օրերը (կամ նույնիսկ այդ օրը հատուկ նշել ժողովի ժամանակ)
* Հանձնարարել, որպեսզի այն աշակերտները, ովքեր մի ժամանակ իրենք էին դպրոցում նորեկ, օգնեն կողմնորոշվել նոր ընդունված աշակերտներին, որոնք, ամենայն հավանականությամբ, հասակակիցների հետ կկիսեն իրենց վախն ու անհանգստությունը։ Թերևս այս պարտականությունը կարելի է դնել աշակերտական խորհրդի վրա։
* Խրախուսել և նպաստել փոքր ծնողական խմբերի միավորմանը՝ ուսումնական տարվա ընթացքում մեդիա հարթակների, այդ թվում՝ Whatsapp-ի միջոցով միմյանց աջակցելու նպատակով, ինչը հնարավորության կտա հեշտացնել հաղորդակցությունը։ Ծնողները կարող են հարցեր տալ կամ աջակցություն խնդրել խմբում ուսումնական նյութերի տրամադրման առնչությամբ կամ օգնել, երբ երեխան հիվանդ է և անհրաժեշտ է հասցնել դպրոցի դասերը և այլն։
* Ապահովել որ ծանուցումները, ծնողներին ուղղված գրությունները լինեն նաև այլ լեզուներով, որպեսզի դրանք մատչելի լինեն փոքրամասնության խմբերին պատկանող ծնողների համար։
* Համայնքների հետ ունեցած բաց օրերի ժամանակ ծնողներին կողմնորոշել՝ նրանց ծանոթացնելով ոչ միայն դպրոցի տարածքին, այլև գործունեության սկզբունք­ներին, մեխանիզմին, ընթացակարգերին, հատկապես սպասումներին և այլն:
* Լսել, արձանագրել և արձագանքել նաև դպրոցից ծնողների սպասելիքներին։

**Ուսուցիչները**

* Ստեղծել տարածքներ, որտեղ ուսուցիչները կարող են կանոնավոր կերպով հանդիպել հարցեր, գաղափարներ փոխանակելու համար (գրադարանում կամ ուսուցչանոցում, կամ մի այլ տեղ)։ Այդ թվում՝ այնպես անել, որ մասնագիտական ու ոչ մասնագիտական թիմերը միասին քննարկեն երեխաներին առնչվող խնդիրները։
* Խրախուսել ինքվերլուծությունը և փոխօգնության, ոչ թե մրցակցության ոգին ուսուցիչների շրջանում։
* Բաց լինել նոր գաղափարների համար, խրախուսել աշխատողներին որոշ ռիսկերի դիմելու և աջակցել նրանց․ օրինակ՝ փորձել նախագծային աշխատանք, երբ երեխաները համայնքում են առաջին անգամ, երեխաներին հանձնարարել ինքնուրույն կազմակերպել և բեմադրել դպրոցական ներկայացում կամ աշակերտներին հանձնարարել, որ յուրաքանչյուր դասի վերաբերյալ ուսուցչին իրենց կարծիքը հայտնեն մեկ օրվա ընթացքում և այլն։ Այդ կերպ ուսուցիչները կկարողանան կիրառել նորարարական և ստեղծագործական մոտեցումներ, որոնք այնուհետև օրինակ կծառայեն դպրոցի բոլոր երեխաների համար։
* Սխալվելու հնարավորություն տալ՝ առանց քննադատելու․ փոխարենը կենտրոնանալ սովորած դասերի վրա և մտածել հետագայում սխալները շտկելու լավագույն միջոցի մասին։
* Խրախուսել նրանց միասին աշխատել միջոցառումների կազմակերպման նպատակով ուսումնասիրությունների ուղղությամբ, համատեղ դասավանդել և սովորել միմյանցից՝ առանց քննադատելու:
* Ապահովել կապը դպրոցների միջև, երբ երեխաներն անցնում են․ ա) տանից դպրոց, բ) մանկապարտեզից դպրոց, գ) տարրական դպրոցից միջին դպրոց և այլն։ Ապահովել, որ թե՛ ուղարկող և թե՛ ընդունող դպրոցների ուսուցիչները երեխաների մասին խոսեն միմյանց հետ նախքան նրանց տեղափոխվելը։
* Անպայման կապ հաստատել և պարբերաբար քննարկումներ անցկացնել ուրիշ դպրոցների հետ, որոնք ունեն այլ մշակույթների պատկանող, հաշմանդամություն ունեցող երեխաների հետ աշխատելու փորձ։ Հավանաբար կարելի է սկսել այդ դպրոցներից որևէ մեկի հետ ամեն ամիս կարճ զրույց ունենալով կամ ուսուցիչների կողմից այցելություններ կազմակերպելով՝ դասերը լսելու, մանկավարժության բնագավառում պատկերացումներ ձեռք բերելու և փորձի փոխանակման նպատակով:
* Սահմանել «սեմինարների օրեր», երբ ուսուցիչներն ու համայնքի անդամները ժամանակի մեծ մասն անցկացնում են բազմազան ուսումնական նյութեր՝ պատմություններ, նկարներ, պաստառներ, տեսանյութեր և այլ դիդակտիկ նյութեր պատրաստելով, որոնք կարող են օգտագործվել դասերի ժամանակ։ Դրանք պատրաստվում և հավաքվում են դպրոցի ուսումնական նյութերի համար նախատեսված սենյակում բոլոր ուսուցիչների օգտագործման համար։ Առաջարկեք համայնքի անդամներին պատրաստել և բերել նյութեր, ոչ միայն հենց այդ օրը, այլ նաև ցանկացած այլ օր։ Դրանք կարող են լինել հին լուսանկարներ, իրենց ձեռքով պատրաստված խաղալիքներ, մեծ տպագիր տառեր թույլ տեսողություն ունեցող երեխաների համար և այլն։ Սա հնարավոր է կազմակերպել, և հատկապես կարևոր է փոքր երեխաների համար, ովքեր այսպես իրենց ներկայացված են զգում։ Պատմությունների գրքերը կարող են պատրաստվել համայնքի անդամների կողմից նկարազարդողի կամ ուսանող նկարչի օգնությամբ, ով պատրաստ է կամավոր տրամադրել իր ժամանակն ու տաղանդը։
* Խրախուսել ուսուցիչներին նպատակներ սահմանել իրենց ու երեխաների համար և հնարավորության դեպքում միասին աշխատել այդ ուղղությամբ:

**Կառավարում**

* Ստուգել դպրոցի ղեկավար թիմի բազմամասնագիտական և բազմազան լինելը՝ առարկայական մեթոդմիավորման ղեկավարներ կամ առաջավոր փորձ ունեցող ուսուցիչներ, ուսուցչի օգնականներ, ինչպես նաև` պրակտիկանտներ և այլոք:
* Ստեղծել դպրոցի կառավարման գործում համայնքի և աշակերտների ներկայացվածության մեխանիզմ։ Դպրոցի կառավարման խորհուրդները կամ դպրոցի ներառական հարցերով խմբերը պետք է ներգրավված լինեն դպրոցի հետ կապված հարցերի մասին որոշումներ կայացնելու գործում, այդ թվում՝ դրամահավաքները և ծախսումները, բուլինգի դեմ պայքարին ուղղված և այլ քաղաքականության սահմանումը, ներկայացուցչական դպրոցական խորհրդի ստեղծումը, որի առաքելությունը ներառում է դպրոցական կյանքի որոշ ասպեկտները և այլն։
* Ստուգել՝ արդյո՞ք դպրոցի առաքելության սահմանումը ներառում է բազմազանության գաղափարը, թե՞ ոչ։ Իսկ դպրոցի նորմե՞րը։ Դրանք վերանայելու կարիք կա՞։ Հարկ կա՞ հիշեցնել համայնքներին իրենց դերի մասին։ Իսկ եթե վերանայման կարիք կա, ապա կարո՞ղ են համայնքի ներկայացուցիչները և աշակերտական խորհուրդները ներգրավված լինել այդ գործընթացում։
* Չենթադրել, որ դպրոցում ամեն ինչ լավ է․ ստուգել և ընդունել, ինչպես նաև փնտրել եղանակներ դպրոցի ընթացակարգերում, ինչպես նաև սկզբունքային մոտեցումներում անարդարացի մոտեցումները հաղթահարելու համար։
* Ապահովել դպրոցի ռեսուրսների հավասար բաշխումը և այն, որ այդ մասին որոշումներն ավելի շատ կայացվեն ուսուցիչների, համայնքի և ղեկավարների հետ համագործակցությամբ։

Դաս 4. **Օժանդակ նյութ 4.2**

**Վարժություն 4.2․ Փոփոխությունների սխեմայի կիրառում**

Բարձր

ՋԱՆՔ

Ցածր

Բարձր

Ցածր

ԱԶԴԵՑՈՒԹՅՈՒՆ

**Ինչպե՞ս օգտվել գործողությունների առաջնահերթության սխեմայից**

Գործողությունների առաջնահերթության սխեմայից օգտվելու համար հետևեք հետևյալ քայլերին․

**Քայլ 1**

Ստուգեք դպրոցի մանրամասն ուսումնասիրության արդյունքում կազմված փոփոխությունների ցանկը։

**Քայլ 2**

Գնահատեք դրանք ըստ ազդեցության (օրինակ՝ 0-ից (ազդեցության բացակայության) մինչև 5 (առավելագույն ազդեցության համար)), ըստ գործադրված ջանքերի (օրինակ՝ 0-ից (քիչ ջանքերի դեպքում) մինչև 5 (բավականաչափ ջանքերի առկայության դեպքում))։

**Քայլ 3**

Ձեր գնահատականներից ելնելով՝ տեղադրեք գործողություններն ըստ Գործողությունների առաջնահերթության սխեմայի։

**Քայլ 4**

Համապատասխան առաջնահերթություն սահմանեք և այնուհետև լրացրեք ստորև բերված աղյուսակը՝ փոփոխությունները պլանավորելու համար։

**ԳՈՐԾՈՂՈՒԹՅՈՒՆՆԵՐԻ ՊԼԱՆԱՎՈՐՄԱՆ ԱՂՅՈՒՍԱԿ**

|  |  |  |  |
| --- | --- | --- | --- |
| Փոփոխութ­յուն | Յուրաքանչյուր փոփոխության ռազմավարութ­յուն (դպրոցների կողմից կատարվող գործողություն) | Ովքե՞ր են ներգրավված։ Գործող անձինք՝ աջակիցներ, առարկողներ[[1]](#footnote-1)\* | Ո՞վ է ղեկավարում գործողությունը |
|  |  |  |  |
|  |  |  |  |
|  |  |  |  |
|  |  |  |  |

Դաս 4. **Օժանդակ նյութ 4.3**

**Վարժություն 4.3․ Համագործակցել որպես գործող**

**մասնագետների համայնքներ․ ուսուցիչները**

**որպես փոփոխության գործակալներ**

**Իրավիճակ 1**

Դպրոցում հաճախակի են դարձել բուլինգի դեպքերը։ Ուսուցիչները պատկերացնում են, թե ովքեր են կռվարարները, բայց դասարաններում բուլինգի և հետևանքների մասին խոսելը, կասկածյալներին տնօրենի մոտ ուղարկելն արդյունք չեն տալիս։ Ի՞նչ կարող են անել։

**Իրավիճակ 2**

Վերապատրաստման դասընթացի ժամանակ ուսուցիչները յուրացրել են նոր մեթոդիկա, համաձայն որի՝ սովորողներն ավելի շատ պատասխանատվություն են ստանձնում իրենց ուսման համար՝ երբեմն աշխատելով այլ սովորողների հետ՝ իրենց աշխատանքի վերաբերյալ կարծիք հայտնելու համար (հասակակիցների արձագանքը): Սա նոր իրողություն է, և աշակերտները նախ պետք է սովորեն, թե ինչպես կարծիքները ձևակերպել հարգալից և գրագետ լեզվով, որը նրանք նախ կիրառում են ուսուցչի հետ հարաբերություններում: Որոշ ուսուցիչների մոտ կա որոշակի մտահոգություն, որ սա կարող է ընդհարումների պատճառ դառնալ սովորողների միջև, եթե նրանք քննադատեն միմյանց, և/կամ դա կարող է ստիպել նրանց մտածել, որ իրենք նույնքան «լավն» են, որքան ուսուցիչը: Մյուսները կարծում են, որ սա գաղափար է, որն արժե փորձել, քանի որ այն արդյունավետ է տարածաշրջանի այլ մասերում: Ինչու՞ ոչ։ Դպրոցի տնօրենը չեզոքություն է պահպանում։ «Ես դեմ չեմ, որ դուք փորձեք դա, եթե կարողանաք համոզել մյուսներին», ասում է նա: Կարո՞ղ են նրանք մշակել ծրագիր, թե ինչպես վարվել:

**Իրավիճակ 3**

Դպրոցում ազգային փոքրամասնությունների երեխաների հետ կապված խնդիր կա։ Նրանք խոսում են միայն ազգակից երեխաների հետ, չեն շփվում կամ չեն աշխատում իրենց խմբից դուրս որևէ մեկի հետ։ Մեծամասնություն կազմող աշակերտները նույնպես վրդովված են և չեն ուզում աշխատել փոքրամասնության ներկայացուցիչ սովորողների հետ։ Ի՞նչ կարելի է անել: Շրջանի պաշտոնյան ասում է․ «Թող նրանք աշխատեն իրենց խմբերում»: Բայց դպրոցի տնօրենը և ուսուցիչները կարծում են, որ դա չի համապատասխանում ներառականությանը: Ի՞նչպես վարվել: Ո՞րն է տնօրենի դերն այս գործընթացում:

**Իրավիճակ 4 (ՎՄԶ)**

ՎՄԶ դասարանի երեխաների ծնողները դպրոցին բողոքում են, որ իրենց երեխաներն ավելի շատ գիտեն փոքրամասնությունների երգերն ու պատմությունները, քան իրենց մշակութային ժառանգություն հանդիսացող արժեքները։ Դպրոցն այլ կարծիքի է։ Ինչպե՞ս է դպրոցի անձնակազմը կարգավորելու այս հարցը համայնքի հետ։

**Դաս 5. Օժանդակ նյութ 5.1**

**Վարժություն 5.1. Տնօրենի գործողությունները**

**խնդրահարույց իրավիճակներում**

Ուսումնասիրելով տրված սցենարները՝ փորձեք վերլուծել դրանք դպրոցի տնօրենի տեսանկյունից և **առաջարկել համապատասխան գործողություններ**, որոնք հանգեցնելու են խնդրահարույց իրավիճակի լուծմանը:

Նախորդ վարժության ընթացքում Ձեր կողմից նշված հատկանիշներից առանձնացրեք նրանք, որոնք անհրաժեշտ կլինեն տնօրենին՝ վերոնշյալ գործողություններն իրականացնելու համար:

**Սցենար 2[[2]](#footnote-2)\***

Վեց եզդի երեխաների ծնողները եկել են դպրոց։ Նրանք իրենց երեխաներին դպրոց են ուղարկել, որովհետև պետության պահանջն է այդպիսին։ Միայն հիմա են նրանք պարզում, որ իրենց երեխաները ոչինչ չեն սովորում, դժգոհ են ու ձանձրանում են դպրոցում։ Նրանք եկել են ձեզ (դպրոցի տնօրենին) ասելու, որ որոշել են երեխաներին այլևս դպրոց չուղարկել։ «Ուսուցիչներն անընդհատ դժգոհում են նրանցից տնային առաջադրանքները չկատարելու համար։ Երեխաները չեն ընկալում դասերը, իսկ գրքերը ոչինչ չեն պատմում եզդի ժողովրդի մասին։ Նրանց համար տանը մնալն ավելի օգտակար կլինի։ Առնվազն կարող են սովորել որևէ բան անել և որոշակի բաներ իմանալ մեր ավանդական մշակույթից։ Նրանք մի քանի ժամ աշխատում են և օգնում հոգալ ծախսերը։ Ի՞նչ իմաստ ունի դպրոցը, եթե նրանք չեն սովորում»։ Ծնողներն այժմ մտածում են երեխաներին դպրոցից հանելու մասին։ Բայց դուք չեք ցանկանում, որ երեխաները թողնեն ուսումը։

**Դաս 6. Օժանդակ նյութ 6.1**

**Ուսումնական նյութ**

**Նոր երեխաներ դասարանում**

Մաս 1

Տարրական դասարանում դպրոցն ունենալու է երեք նոր աշակերտ՝ երկու եզդի երեխա և մեկ լսողության խնդիրներ ունեցող երեխա։

Դպրոցի տնօրենը նախապատրաստել է իր դպրոցը և ուսուցիչներին․ ուսուցչական կազմի հետ անցկացրել է դասընթացներ, թե ինչպես աշխատել հաշմանդամություն ունեցող երեխաների հետ, հարգել եզդի երեխաների մշակութային առանձնահատկությունները, դպրոցի բոլոր ցուցանակները համալրվել են եզդիերեն գրառումներով։

*Տնօրենը խնդրել է ուսուցիչներին․*

1. Փորձել աշխատել միասին և օգտագործել միմյանց գաղափարները՝ դասարանական աշխատանքների կազմակերպման և դասարանը պատրաստելու համար։
2. Ցանկացած խնդրի դեպքում խորհրդակցել իր հետ և դրանք քննարկել ուսուցչանոցում։

Մարիամն անհանգիստ է։ Եզդի երեխաներից մեկը՝ Մարթան, ինչպես նաև Էրիկը, ով լսողության խանգարում ունի, սովորում են իր դասարանում։ Ուսուցչուհին չգիտի, թե ինչպես կկարողանա հաղթահարել խնդիրները։ Արդյո՞ք Էրիկը չպետք է հատուկ դպրոցում սովորի։ Բայց տնօրենն ասում է, որ տղան հաջողությամբ հաղթահարել է դժվարությունները նախկին դպրոցում։ Ուսուցչուհուն հետաքրքիր է, թե ինչպես։ Նա նաև Մարթայի համար է անհանգստանում։ Ի՞նչ կլինի, եթե մյուս երեխաները չցանկանան շփվել աղջկա հետ կամ նեղացնեն նրան։ Ինչպե՞ս վարվել այդ դեպքում։ Իսկ մյուս երեխաների ծնողները՞։ Իսկ եթե նրանք թույլ չտան, որ իրենց երեխաները դասարանում նստեն այդ նոր երեխաների կողքի՞ն։

Մարիամը հոգոց հանեց։ Դպրոցում կար միայն մի եզդի երեխա՝ Օքսանան, ով սովորում էր միջին դասարանում։ Սակայն այս նորեկ եզդի երեխաները նախկինում հանրակրթական դպրոց չեն հաճախել։ Ի՞նչ է անելու ուսուցչուհին։ Որտեղի՞ց է սկսելու։ «Ուսումնական այս ծրագրում մենք ընդհանրապես չունենք եզդիերեն պատմվածքներ», մտածեց նա։ «Հավանաբար կխնդրեմ երկու եզդի աղջիկներին իրենց հետ ինչ-որ պատմվածքներ բերել տանից։ Այ դա լավ կլինի»։

Տնօրենը մեկ այլ լավ գաղափար առաջարկեց ուսուցչուհուն։ «Խնդրեք Օքսանային ուղեկցել երկու եզդի երեխաներին և ծանոթացնել դպրոցին։ Երեխաները բավականաչափ լավ կզգան նրա կողքին։ Խնդրեք աղջկան նաև պարզել, թե ինչ անհանգստություն և մտահոգություն ունեն նորեկները»։ «Փառք Աստծո, որ մենք այսպիսի հոգատար տնօրեն ունենք», մտածեց Մարիամը։ «Ես անհարմար եմ զգում, բայց նաև գիտեմ, որ մենք *պետք է* ունենանք տարբեր երեխաներ մեր դասարանում։ Մեր երեխաները կմեծանան և կյանք կմտնեն։ Նրանք պետք է իմանան, թե ինչպես աշխատել բոլոր մշակույթներին պատկանող մարդկանց հետ, սովորել նրանցից և լավ ժամանակ անցկացնել վերջիններիս հետ մեր այս գլոբալացված աշխարհում։ Որոշ վայրերում հենց իրենք կարող են փոքրամասնություն ներկայացնել»։

*Ուսուցչուհին նայեց նոթատետրին և որոշեց սկսել պլանավորումը*։

Մի քանի շաբաթ անց Մարիամը ուժասպառ էր եղել։ Նա անհրաժեշտ էր համարում զրուցել նորեկների մասին իր դասարանի հետ նախքան նրանց գալը։ Նա լավ դաս էր պատրաստել այն մասին, թե ինչպես են որոշ երեխաներ այլ կերպ հաղորդակցվում, բայց միևնույն է շատ խելացի են։ Ուսուցչուհին նրանց պատմեց Հելեն Քելերի պատմությունը և այն մասին, թե ինչպես ոչ բոլորն են խոսում միևնույն լեզվով, բայց բոլորը սովորում են, բոլորը հաջողության են հասնում։ Նրա կարծիքով ինքն ամեն ինչ ճիշտ արեց։ Բայց մի քանի օր հետո նկատեց մյուս աշակերտների խոժոռ դեմքերը, երբ նրանց խնդրեց նստել նորեկներից մեկի կողքին։ Իսկ Մարթայի ծնողը զանգահարել էր և ասել, որ երեխային դպրոցում նեղացնում են։ «Դպրոցում ունենք բուլինգի դեմ պայքարի քաղաքա­կանություն»,- մտածեց Մարիամը ։ «Երեխաները գիտեն այդ մասին, ուրեմն ի՞նչ է տեղի ունենում»։ Նա որոշեց խոսել տնօրենի հետ և օգնություն խնդրել։

Ուսուցչուհին պարզեց, որ Մարթան երբեք իր տնային աշխատանքը չի կատարում։ Առաջադրանքները դժվար չէին, բայց Մարթան ոչ մի կերպ չէր կատարում դրանք։ Ի՞նչ է անելու ինքը։ Մարթան շատ չէր խոսում և հարցերին չէր պատասխանում, միայն լուռ իրեն էր նայում։ Մարիամը ստիպված էր մեկ ուրիշին խնդրել պատասխանել հարցին, և երբեմն լսում էր, թե ինչպես են մյուս երեխաները զսպում ծիծաղը։

Նա փորձեց Մարթային հանձնարարել ավանդական պատմություններ պատրաստել տան և ընտանիքի մասին, բայց աղջիկը ոչինչ չարեց։

Երբ ուսուցչուհին տնօրենի հետ խոսեց աշակերտներին նեղացնելու մասին, վերջինս աջակցելու պատրաստակամություն հայտնեց։ «Դա ինձ թողեք։ Կխոսենք դրա մասին»։ Մարիամը հոգոց հանեց։ «Իսկ մինչ այդ ի՞նչ է լինելու»,- մտածեց նա։ Հետո գնաց գրադարան։ «Հետաքրքիր է, այս մասին որևէ գիրք կլինի՞», մտածեց նա։ «Փորձեք համացանցում գտնել,- ասաց գրադարանավարուհին։- Ուսուցիչների մի ամբողջ խումբ կա, որոնք խոսում են ամենատարբեր բաների մասին։ Նրանց հարցրեք»։ Մարիամն այդպես էլ վարվեց։ Տարբեր փորձառություն ունեցող ուսուցիչները նրան շատ օգնեցին իրենց խորհուրդներով։ Իսկ հետո եկավ դպրոցի տնօրենը և ասաց, որ լավ միտք ունի։ Նա ուսուցիչների հետ զրուցեց ուսուցչանոցում։ «Ուզում եմ վերանայենք բուլինգի դեմ պայքարի մեր միջոցները, բայց այս անգամ ուզում եմ, որ երեխաները մասնակցեն դրան։ Եթե այդ միջոցառումները նրանց համար են, ապա թող նրանք էլ ապահովեն, որ բոլորն ընդունեն դրանք։ Խնդրենք ամբողջ դպրոցին, այդ թվում՝ աշակերտական խորհրդին, մտածել այս մասին։ Ես այդ մասին կհայտարարեմ ժողովի ժամանակ և միջանցքում կտեղադրեմ առաջարկությունների տուփ, որտեղ բոլորը կարող են գցել իրենց գաղափարներն ու առաջարկությունները։ Կարո՞ղ եք այդ մասին խոսել ձեր դասարաններում։ Այդ կերպ բուլինգի մասին ուղերձը կհասնի բոլորին՝ առանց ուշադրությունը կենտրոնացնելու Մարիամի դասարանի վրա»։

Մարիամը թեթևացած զգաց։ Դեռ շատ բան կար կարգավորելու՝ դասավանդում, տնային աշխատանք, բայց զգում էր, որ այժմ ճիշտ ուղու վրա է։

**Մաս 2․ Սա կօգնի մասնակիցներին մտածել դասի իրենց սեփական մեթոդների մասին՝ պարզելու, թե որքանով են դրանք ներառական։ Նրանք պետք է հաշվի առնեն հետևյալը․**

* Դասարանի կազմակերպվածությունը (օրինակ՝ աշակերտների փոխհարաբե­րությունների և փոխադարձ հարգանքի հիմնական կանոնները, աշակերտների աշխատանքների ցուցադրումը, խմբային աշխատանքի, համատեղ նախագծային աշխատանքի պլանավորումը, ընկերական օգնության համակարգի ստեղծումը, հասակակիցներից և հասակակիցների հետ սովորելը, ինչպես նաև հասակա­կիցների կարծիքը)։
* Երեխաներին ճանաչելու անհրաժեշտությունը (օրինակ՝ մշակութային պատկանելությունը, կարիքները, ուժեղ կողմերը, ձեռք բերած գիտելիքները, նախասիրություններն ուսման մեջ)։
* Ուսուցչի պահվածքը դասարանում աշակերտներին օրինակ ծառայելու համար (օր․՝ գնահատումը, հարգանքը, բոլոր երեխաների պատասխանատվության գիտակ­ցումը, նրանց ձայնի և ընտրության հնարավորություն տալը, չգիտակցված նախապաշարմունքներին ուշադրություն դարձնելը երեխաների ներգրավվա­ծության, գնահատման, ընդունման հարցերում)։
* Վարքի առումով սպասելիքների սահմանումը ամբողջ դասարանի համար։
* Գործող ուսումնական ծրագիրն ավելի բազմազան դարձնելը․ գաղափարի համադրական սխեմայի միջոցով ծրագիրը մատչելի դարձնել տարբեր մշակույթներ կրող անձանց համար։
* Ուսման սպասելիքների սահմանումը երեխաների համար (ավելի հանգամանորեն անդրադարձ է արվել 5.3 վարժությունում)։

**Դաս 6. Օժանդակ նյութ 6.2**

**Ուսումնական նյութ**

**Ներառականությունը դասարանում․ Աշակերտների բարձրաձայնած կարծիքներն ու մտահոգությունները**

**Մտորում․**

Ի՞նչն էր նոր, հետաքրքիր, մտածելու տեղիք տվող մինչ այժմ ձեր լսածի մեջ։ Ի՞նչն եք արդեն կիրառում և ի՞նչը կարող եք անել ավելի լավ կամ այլ կերպ։

**Տեսնու՞մ եք ինձ**

* Ներկայացվածություն ցուցանակներում,
* Ներկայացվածություն ուսումնական ծրագրում,
* Հետաքրքրվածություն անձնական պատմությամբ (անձնական պատմությունը պատմելը),
* Փոխշփումները դասարանում և դասարանից դուրս,
* Հոգածության դրսևորում։

**Լսու՞մ եք ինձ**

* Նախկին գիտելիքի և փորձի ինտեգրում,
* Աշակերտների կարծիքը հարցնելը և արձագանքելը,
* Աշակերտների ընտրությունն ուսումնական ծրագրում,

**Կարեկցության/էմպատիայի ռեֆլեքս․**

Էմպատիայի ռեֆլեքսը այլ անձանց հույզերին հետևելու գործընթացի զարգացումն է, որպեսզի կարեկցանքը դառնա ռեֆլեքս, և ձեր առաջին արձագանքը ցանկացած հուզական իրավիճակին։ Այն դիմացինի տեսակետը հաշվի առնելու և նրա զգացած հույզերը հասկանալու մասին է։ Սա նշանակում է ուշադրություն դարձնել դիմացինի արտահայտած հույզերին, ոչ միայն նրանց բառերին։ Նկարագրեք ձեր տեսած հույզերը (տեսնում եմ՝ վրդովված եք/զայրացած/տխուր և այլն) և ապա աշխատեք պարզել, թե որն է դրանց առաջացման պատճառը (կարծում եք՝ ձեր նկատմամբ անարդա՞ր են վարվում/ձեզ անտեսում են/չեն լսում)։ Սա լիցքաթափում է մթնոլորտը դասարանում, հանգստացնում է աշակերտներին և օգնում նրանց ճանաչել իրենց հույզերը։ Կարևոր է, որ այն նաև ձևավորում է կարեկցության զգացում դասարանի մյուս աշակերտների մոտ։

**Ինձ հետ արդարացի կվարվե՞ք**

* Հստակ և մեծ սպասելիքներ,
* Հավասար պատիժ և խրախուսում,
* Աջակցություն՝ դժվարանալիս և ջանքեր՝ հաջողության հասնելու համար,
* Հետևողական և կանխատեսելի գնահատում,
* Հաջողության տարբեր ձևեր։

**Կպաշտպանե՞ք ինձ**

* Ինքնության ու փորձի ըմբռնում,
* Բացառիկ կամ ճնշող վարքագծի դադարեցում,
* Մշակույթների և հեղինակության տարբերությունների ուսուցում և քննարկում,
* Համատեղ աշխատանքի խրախուսում և կիրառում։

**Դաս 6: Օժանդակ նյութ 6.3**

**Ուսումնական նյութ**

**Ընտանիքներին ներգրավելու մեթոդներ**

Ի՞նչ միջոցներ կարող են ձեռնարկել դպրոցները ծնողների ներգրավվածությունը մեծացնելու համար։

**Աշխատակազմի վերապատրաստում**

Ծնողական ժողովների, տնային այցերի, հեռախոսազանգերի և ծնողների հետ շփման այլ ձևերի ժամանակ դրական վարքագիծ դրսևորելու նպատակով վերապատրաստումը կխթանի մասնակցայնությունը։ Շփումն ու համագործակցությունը կարող են կայանալ, եթե մանկավարժն ուշադիր է և հաշվի է առնում ծնողի էթնիկական, մշակութային պատկանելությունը, սոցիալ-տնտեսական ծագումը։ Ծնողները պետք իմանան, որ իրենց ներգրավվածությունը նպաստում է երեխայի առաջադիմության բարձրացմանը, և որ մասնակցության համար կրթական պահանջներ չկան։

Լսելով ծնողների մտահոգություններն իրենց երեխայի կրթության մասին և/կամ նրանց մտքերն ու գաղափարները դպրոցը բարելավելու միջոցների վերաբերյալ՝ ցույց եք տալիս հոգածություն և շահագրգռվածություն։ Ծնողները կարձագանքեն դրան, եթե զգան, որ իրենց ներկայությունը ցանկալի է, իրենք օգտակար ու հարգված են։

**Հաղորդակցում**

Ընտանիքներին տեղեկացրեք դպրոցական ծրագրերի և աշակերտի առաջադիմության մասին։ Ստեղծեք երկկողմանի հաղորդակցության ուղիներ դպրոցի և ընտանիքի միջև։ Տրամադրեք ծնողների համար նախատեսված ուղեցույց, որը պարունակում է հստակ, գործնական տեղեկատվություն, ներառյալ դպրոցում ծնողների մասնակցության կանոնները, ընթացակարգերն ու հատուկ եղանակները։ Եթե շատ ծնողներ խոսում են անգլերենից բացի այլ լեզվով, ապա տպեք ձեռնարկը երկու լեզվով։ Ծանուցումներն ու տեղեկագրերը ծնողներին տեղեկացված պահելու կարևոր միջոց են, այդուհանդերձ, հեռախոսազանգերը, անհատական հանդիպումներն ու տնային այցերը կմեծացնեն աջակցությունը։

**Ժամանակը և գտնվելու վայրը**

Ծնողների ներգրավումը պլանավորելիս պետք է հաշվի առնել դպրոցի սպասարկման տարածքը։ Հանդիպումների և միջոցառումների ժամի և վայրի հարցում ճկունությունը կմեծացնի բոլոր ծնողների մասնակցայնությունը առնվազն անհրաժեշտության դեպքում։ Աշխատեք հանդիպումները կազմակերպել համայնքային կենտրոններում, բազմաբնա­կարան շենքերում կամ ընտանիքների բնակության վայրերի հարևանությամբ գտնվող այլ տարածքներում։ Փորձեք հատուկ միջոցառումները պլանավորել այնպես, որ դրանք չխանգարեն դպրոցական կամ համայնքային մյուս միջոցառումներին։

**Ծնողական ժողովներ**

Ծնողական ժողովները պլանավորելիս անհրաժեշտության կամ նպատակահար­մարության դեպքում առաջարկեք թարգմանչի օգնություն, հարցրեք՝ կարո՞ղ են խնդրել համայնքում վստահություն վայելող որևէ մարդու կամ ընկերոջ հանդես գալ որպես թարգմանիչ։ Մի մոռացեք սկսել երեխայի մասին դրական, ոգևորիչ խոսքերով (տե՛ս «Խորհուրդներ չար երեխաների հարցերով ծնողական ժողովների վերաբերյալ», Լի Դեյվիս)։ Ժողովի ավարտին ծնողներին խնդրեք լրացնել հարցաթերթիկ նրանց զբաղմունքի, նախասիրությունների, ձիրքի, հետաքրքրությունների և աշխատանքային գրաֆիկի մասին, ինչը կօգնի ձեզ հետագա պլանավորման գործում։ Հատկացրեք տեղ, որտեղ ծնողները կարող են գրել իրենց մտահոգությունների և/կամ հատուկ կարիքների մասին։ Եթե ծնողի համար դժվար է լրացնել հարցաթերթիկը, ապա պետք է հարցազրույց անցկացնել։ Հավաքեք լրացրած հարցաթերթիկները և հնարավորության դեպքում փարատեք նրանց մտահոգությունները նախքան նրանց հեռանալը։

**Երեխաների խնամք և փոխադրում**

Հնարավորության դեպքում ապահովեք երեխաների խնամքն ու փոխադրումը, որպեսզի ծնողների մեծ մասը կարողանա մասնակցել տարբեր ժողովներին, հանդիպումներին և միջոցառումներին։

**Կամավորներ**

Ծնողներին հրավիրեք արտադասարանական միջոցառումներին, օրինակ՝ երեխաների զբաղմունքի, նախասիրությունների կամ ձիրքի մասին քննարկումներին։ Նրանք կարող են ներկայացնել նաև նկարչության, երաժշտության կամ մշակութային իրազեկման ծրագիր։ Խնդրեք նրանց հանդես գալ որպես ուսուցչի օգնական կամ աջակցել դասերի պատրաստմանը, ուղեկցել էքսկուրսիաների ժամանակ կամ կատարել որոշ առօրյա վարչական աշխատանքներ, ինչպես օրինակ՝ հեռախոսազանգերին պատասխանելը, գրադարանում օգնելը կամ մյուս ծնողներին տեղեկացնելը։ Ուսումնասիրությունը ցույց է տալիս, որ գնչու կամավորների ներգրավումը հիմնված է ոչ թե ուսուցողական կարողությունների, այլ մշակութային իրազեկության վրա, որոնք բխում են նրանց սեփական փորձից և մշակութային միջավայրց (Օլիվեր և Գատտ, 2010): Մշակութային իրազեկությունն օգտագործելով՝ կամավորը միանում է երեխաների ինտերակտիվ խմբին դասարանում և գիտի, թե ինչպես վարվել խմբի տարբեր երեխաների հետ, ինչպես խթանել նրանց մասնակցությունը գիտելիքների զարգացման գործում։

**Ծնողների համար նախատեսված սենյակ և ուսումնամեթոդական կենտրոն**

Յուրաքանչյուր դպրոցում ստեղծեք հարմարավետ վայր, որտեղ ծնողները հանգիստ կարող են գալ դասապատրաստման կրտսեր դպրոցական տարիքի երեխաների հետ, կամ ուրիշ ծնողների հետ դպրոցական նախագծերի վրա աշխատելու համար։ Այս սենյակների աշխատողները հաճախ լինում են ծնողների շահերի պաշտպաններ կամ ընտանեկան ռեսուրսների համակարգողներ, որոնք ընտանիքները կապում են դպրոցների և այնպիսի համայնքային ծառայությունների ու հաստատությունների հետ, ինչպիսիք են բժշկական օգնությունը, երեխաների խնամքը, աշխատանքի համար վերապատրաստումը, հոգեկան առողջության հիմնարկները, ապաստարանները, , ծնողավարման դասընթացները, գրագիտության ծրագրերը, գրադարանները, անգլերեն լեզվի դասընթացները, շտապ օգնությունը, սննդի կտրոնների, հագուստեղենի կամ դպրոցական պարագաների ապահովումը և այլն։

**Համագործակցություն համայնքի հետ**

Դպրոցական հարմարությունները համատեղ օգտագործեք այլ կազմակերպությունների հետ, ինչպիսիք են բնապահպանական, լեզվի և համակարգչային հմտությունների բարելավման ուղղությամբ աշխատող ընկերությունները, երեխաների համար արտադպրոցական ծրագրեր, ինչպես նաև մեծահասակների համար համակարգչային, լեզվի և այլ վերապատրաստման դասընթացներ կազմակերպելու նպատակով։ Կարելի է առաջարկել ընտանեկան հանգստի հնարավորություն երեկոյան կամ շաբաթ-կիրակի օրերին։ Համակարգեք ռեսուրսները և ծառայությունները ընտանիքների, աշակերտների, իսկ դպրոցը՝ համայնքային խմբերի համար, այդ թվում՝ ընկերությունները, կազմակերպությունները, մշակութային և քաղաքացիական կազմակերպությունները, քոլեջները, համալսարանները։ Բոլորին հնարավորություն տվեք ծառայություն մատուցելու համայնքին։

**Ծնողների վերապատրաստում**

Օգնեք ընտանիքներին ծնողների կարողությունները զարգացնելու, ընտանիքներին աջակցելու, երեխաների և դեռահասների զարգացման առանձնահատկությունները հասկանալու և բոլոր տարիքի սովորողների ուսմանն աջակցելու նպատակով տանը պայմաններ ստեղծելու հարցերում։ Օժանդակեք ծնողական հմտությունները զարգաց­նելու համար աշխատաժողովներ կազմակերպելուն։ Ապահովեք երեխաների խնամքը, սնունդը կամ այլ խրախուսական միջոցներ։ Ընդգծեք դրական վարքագծեր ձևավորելու և տանը երեխաների ուսմանն աջակցելու մեթոդների կարևորությունը։ Բացի դրանից, ծնողներից հավաքագրեք առաջնորդներ՝ ժողովներին ու վերապատրաստմանը մասնակցելու նպատակով։

**Որոշումների կայացում**

Խթանեք ծնողների ներգրավվածությունը խորհրդատվական խորհուրդներում կամ կոմիտեներում, որոնք միասին պլանավորում և որոշումներ են կայացնում դպրոցի սկզբունքային մոտեցումների, կառավարման և շահերի պաշտպանության միջոցառումների մասին դպրոցական խորհուրդների կամ կատարելագործման թիմերի, կոմիտեների և ծնողական կազմակերպությունների միջոցով։

**Տանը սովորելը**

Ընտանիքներին իրենց երեխաների հետ ներգրավեք ուսումնական գործընթացներում տանը, այդ թվում՝ տնային աշխատանք, նպատակների սահմանում և ուսումնական ծրագրի հետ կապված այլ աշխատանքներ։

Խորհուրդ տվեք ուսուցիչներին կազմել տնային աշխատանքներ, որոնք հնարավորություն կտան աշակերտներին միասին կատարել և քննարկել հետաքրքիր առաջադրանքներ։

**Դաս 6: Օժանդակ նյութ 6.4**

**Վարժություն. Դիտեքբ տեսանյութը ապա**

**պատասխանեք հարցերին**

**Ձեզ ներկայացված տեսանյութը դիտելիս դիտարկեք հետևյալ հարցերը․**

* Ո՞վ է նախաձեռնում շփումը։ Ինչու՞։
* Ո՞վ է գաղափարներ և մեթոդներ առաջարկում տեսանյութում։
* Ինչպիսի՞ն է շփումը (օգտագործվող լեզուն, ներառյալ մարմնի լեզուն և լսելը)։
* Ի՞նչ խոչընդոտներ (եթե այդպիսիք կան) պետք է հաղթահարել զրույցի ընթացքում։
* Ինչպե՞ս են նրանք աշխատում երեխայի ներուժն առավելագույնս օգտագործելու և ցանկացած խնդիր/անհանգստություն լուծելու համար։

**Դաս 7: Օժանդակ նյութ 7.1**

**Վարժություն. Մարդակենտրոն նախագծման**

**մոտեցման հինգ հիմնական փուլերը։**

**Իրավիճակ 1**

Դպրոցը մտահոգված է այն հարցով, թե քանի երեխա է փոքրամասնությունների խմբից ընդունվելու 1-ին դասարան (ովքեր մինչ այդ չեն հաճախել մանկապարտեզ), և ցանկանում է աշխատել փոքրամասնությունների համայնքի հետ՝ միջոցներ գտնելու նրանց և մանկապարտեզ հաճախած մյուս երեխաների միջև տարբերությունները վերացնելու համար։ Խնդիրն այն է, որ համայնքը համոզված է․ իրենց երեխաներին ավելի լավ են խնամում տատիկները և պապիկները, ովքեր կարող են ավելի լավ հոգ տանել նրանց մասին, սովորեցնել նրանց իրենց մայրենի լեզուն և մշակույթը, քան նրանք կմտնեն իրենց համար մի փոքր խորթ դպրոցական աշխարհ։

Դիտարկեք ստորև ներկայացված սցենարները։ Կիրառելով մարդակենտրոն նախագծման մոտեցումը, որը նպատակաուղղված է բոլորի համար ընդունելի լուծումներ գտնելուն, մտածեք, թե ինչպես կարելի է մոտենալ այս խնդիրներին։ Հիշեք հինգ քայլերը․

1. Ուշադիր լսեք ապրումակցելով և պարզեք, թե ինչ է մտածում, անում և զգում համայնքը տվյալ խնդրի վերաբերյալ։ Մտածեք, թե դուք ինչպես կվարվեիք այդ պարագայում։ Ու՞մ կհրավիրեիք ֆոկուս խմբի քննարկումներին։ Ի՞նչ հարցեր կտայիք։
2. Հավաքեք տեղեկություններ և գտեք թեմաներ, որոնցում ներառված են համայնքի՝ տվյալ խնդրից տուժած ներկայացուցիչների բերած «տվյալները»։
3. Հավաքեք բոլոր շահագրգիռ կողմերին, ներառյալ համայնքը, կրթության պատասխանատուները, աշակերտական խորհրդի անդամները և այլք, և միասին աշխատեք։ Մտածեք հավանական լուծումներ, առաջարկեք ստեղծագործական գաղափարներ, ուսումնասիրեք բոլոր հնարավորությունները և ապա միասին ծրագրեք լուծումը։
4. Նախագծեք և իրականացրեք ծրագրի փորձնական տարբերակը։ Խնդրեք ծառայության «վերջնական օգտվողներին» ներկայացնել դիտողություններ և առաջարկություններ։ Ի՞նչն է պակասում։ Ի՞նչն է անտեսվել։ Արդյո՞ք ծրագիրը շարունակական է լինելու։
5. Անհրաժեշտության դեպքում կատարեք փոփոխություններ և իրականացրեք ծրագիրը։ Երբեմն փոփոխություններ կատարվում են մի քանի անգամ՝ ծրագիրը համալրելով նոր տեղեկություններով։

**Իրավիճակ 2**

Դպրոցում եզդի երեխաների (գյուղական բնակավայրերի երեխաների) և հաշմանդամություն ունեցող երեխաների առաջադիմության կայուն անկում է գրանցվել: Միևնույն ժամանակ, արձանագրվել է ուսումը թողնելու դեպքերի աճ՝ հատկապես եզդիների, մասնավորապես աղջիկների շրջանում: Եթե նրանք թողնեն դպրոցը, ապա չեն կարող մասնակցել նույնիսկ միջին մասնագիտական կրթության ծրագրերին, քանի որ չունեն ընդունելության համար անհրաժեշտ նվազագույն հմտություններ և գիտելիքներ: Պարզ չէ, թե արդյոք եզդի աղջիկները կօգտվեն առաջարկվող միջին մասնագիտական կրթության ծրագրերից: Դպրոցը որևէ տվյալ չունի, թե ինչ է կատարվում ուսումը թողած աշակերտների հետ։

Համայնքը բողոքում է, որ փողոցներում թափառող երիտասարդների թիվը գնալով ավելանում է, որովհետև նրանք որևէ մասնագիտական որակավորում չունեն և չեն կարող աշխատանք ստանալ։ Երիտասարդ «պարապ ուղեղները չարիք են գործում»։ Ավելացել են գողությունների, բռնությունների դեպքերը։ Թե՛ դպրոցը, և թե՛ համայնքը կարծում են, որ պետք է առավելագույնն անեն, որ երեխաները մնան դպրոցում և կրթություն ստանան։

Դիտարկեք ստորև ներկայացված սցենարները։ Կիրառելով մարդակենտրոն նախագծման մոտեցումը, որը նպատակաուղղված է բոլորի համար ընդունելի լուծումներ գտնելուն, մտածեք, թե ինչպես կարելի է մոտենալ այս խնդիրներին։ Հիշեք հինգ քայլերը․

1. Ուշադիր լսեք ապրումակցելով և պարզեք, թե ինչ է մտածում, անում և զգում համայնքը տվյալ խնդրի վերաբերյալ։ Մտածեք, թե դուք ինչպես կվարվեիք այդ պարագայում։ Ու՞մ կհրավիրեիք ֆոկուս խմբի քննարկումներին։ Ի՞նչ հարցեր կտայիք։
2. Հավաքեք տեղեկություններ և գտեք թեմաներ, որոնցում ներառված են համայնքի՝ տվյալ խնդրից տուժած ներկայացուցիչների բերած «տվյալները»։
3. Հավաքեք բոլոր շահագրգիռ կողմերին, ներառյալ համայնքը, կրթության պատասխանատուները, աշակերտական խորհրդի անդամները և այլք, և միասին աշխատեք։ Մտածեք հավանական լուծումներ, առաջարկեք ստեղծագործական գաղափարներ, ուսումնասիրեք բոլոր հնարավորությունները և ապա միասին ծրագրեք լուծումը։
4. Նախագծեք և իրականացրեք ծրագրի փորձնական տարբերակը։ Խնդրեք ծառայության «վերջնական օգտվողներին» ներկայացնել դիտողություններ և առաջարկություններ։ Ի՞նչն է պակասում։ Ի՞նչն է անտեսվել։ Արդյո՞ք ծրագիրը շարունակական է լինելու։
5. Անհրաժեշտության դեպքում կատարեք փոփոխություններ և իրականացրեք ծրագիրը։ Երբեմն փոփոխություններ կատարվում են մի քանի անգամ՝ ծրագիրը համալրելով նոր տեղեկություններով։

**Իրավիճակ 3**

Դպրոցի տնօրենը կանգնած է երկընտրանքի առաջ։ Դպրոցը գտնվում է աղքատ թաղամասում, և դպրոցի առաջադիմության ցուցանիշներն այնքան էլ բարձր չեն։ Արդյունքում կարող է դպրոցը փակվել, իսկ երեխաներին կբաշխեն այլ դպրոցներում։ «Բայց մենք դպրոցական համայնք ենք», մտածում է նա։ Նա հասկանում է, որ առանց դպրոցի ավելի շատ երեխաներ կհայտնվեն փողոցներում, համայնքն ավելի քիչ հնարավորություն կունենա միջամտելու բռնությունների, հանցագործությունների և աղքատության գոյություն ունեցող արատավոր շրջանի վերացմանը։ Ուսուցիչները լավն են, բայց տնօրենը գիտի, որ նրանք անհանգիստ են, ծանրաբեռնված և ուժասպառ։ Տնօրենը որոշում է հանդիպում կազմակերպել դպրոցական խորհրդի, ուսուցիչների և համայնքի հետ հետագա հնարավոր քայլերը պարզելու համար։

Դիտարկեք ստորև ներկայացված սցենարները։ Կիրառելով մարդակենտրոն նախագծման մոտեցումը, որը նպատակաուղղված է բոլորի համար ընդունելի լուծումներ գտնելուն, մտածեք, թե ինչպես կարելի է մոտենալ այս խնդիրներին։ Հիշեք հինգ քայլերը․

1. Ուշադիր լսեք ապրումակցելով և պարզեք, թե ինչ է մտածում, անում և զգում համայնքը տվյալ խնդրի վերաբերյալ։ Մտածեք, թե դուք ինչպես կվարվեիք այդ պարագայում։ Ու՞մ կհրավիրեիք ֆոկուս խմբի քննարկումներին։ Ի՞նչ հարցեր կտայիք։
2. Հավաքեք տեղեկություններ և գտեք թեմաներ, որոնցում ներառված են համայնքի՝ տվյալ խնդրից տուժած ներկայացուցիչների բերած «տվյալները»։
3. Հավաքեք բոլոր շահագրգիռ կողմերին, ներառյալ համայնքը, կրթության պատասխանատուները, աշակերտական խորհրդի անդամները և այլք, և միասին աշխատեք։ Մտածեք հավանական լուծումներ, առաջարկեք ստեղծագործական գաղափարներ, ուսումնասիրեք բոլոր հնարավորությունները և ապա միասին ծրագրեք լուծումը։
4. Նախագծեք և իրականացրեք ծրագրի փորձնական տարբերակը։ Խնդրեք ծառայության «վերջնական օգտվողներին» ներկայացնել դիտողություններ և առաջարկություններ։ Ի՞նչն է պակասում։ Ի՞նչն է անտեսվել։ Արդյո՞ք ծրագիրը շարունակական է լինելու։
5. Անհրաժեշտության դեպքում կատարեք փոփոխություններ և իրականացրեք ծրագիրը։ Երբեմն փոփոխություններ կատարվում են մի քանի անգամ՝ ծրագիրը համալրելով նոր տեղեկություններով։

**ԸՆԴՀԱՆՈՒՐ ՌԵՖԼԵՔՍԻԱ**

|  |  |  |
| --- | --- | --- |
| **Բաներ, որ սովորել եմ**  Ի՞նչն էր նոր  Հետաքրքիր  Զարմանալի | **Ի՞նչ կերպ կարող եմ կիրառել սովորոծս**  Ի՞նչ ձևերով կարող եմ փոխել աշխատաոճս առաջիկա մի քանի շաբաթների կամ մեկ տարվա ընթացքում | **Հարցեր, որ դեռ ունեմ**  Ինչի՞ մասին եմ ուզում ավելին իմանալ |
|  |  |  |
|  |  |  |

**Ռեֆլեկսիա**

Նշեք մեկ զարմանալի (Surprising), մեկ հետաքրքիր (Interesting) և մեկ անհանգստացնող (Troubling) փաստ կամ գաղափար) առաջարկվող նյութի վերաբերյալ։

Մեկ զարմանալի (**S**urprising) փաստ կամ գաղափար

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Մեկ հետաքրքիր (**I**nteresting) փաստ կամ գաղափար

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Մեկ անհանգստացնող (**T**roubling) փաստ կամ գաղափար

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. [↑](#footnote-ref-1)
2. [↑](#footnote-ref-2)